Badok | “Senari jarraitzen diogu, eta nahi duguna egiten dugu”\nKilometroak egiteko beldurrik ez dute ideiak garbi dituzten taldeek. Gasteiz topagune hartuta Eratu rock bandak Bidea (Mauka Musikagintza) hirugarren diskoa argitaratu du. Aitor Agirrek (bateria), Joseba Luzuriagak (baxua) eta Unai Olaldek (gitarra eta ahotsa) osatzen duten hirukoak errepidea behar du bere sormenari bide emateko. Zuzenekoekin bizi dute musika. Helmuga zehatzik jarri gabe, 2016a taula gainean pasa nahi dute.\nUnai Olalde, Aitor Agirre eta Joseba Luzuriaga.\nGaur egun nola egin ahal du “bidea” musika talde batek?\nEgia esan, ez da erraza zure bidea egitea, sekreturik ez dago: lana, lana eta lana. Gaur egungo egoera ikusita proiektuan sinestea ezinbestekoa dela uste dugu, egiten duzun horretan sinestea eta, diskoan diogun bezala, bideaz ohartu eta gozatzea.\nDistantzia zama izan ohi da. Ondarroa, Gasteiz eta Aguraingo hiru musikarik lege hori hautsi zenuten, eta dagoeneko hirugarren diskoa argitaratu duzue. Zein da sekretua?\nElkar ondo ulertzea. Momentu txarrak eta onak izango dituzu baina horiei buelta emateko lan egin behar da. Hirurok familia antzeko bat sortu dugu bai Ivan Unzu gure teknikariarekin zein Igortz Iturberekin (Mauka) batera.\nEgia da hiru hilabetetan konposatu zenutela diskoa?\nBigarren diskoaren Eratour kontzertu bira martxoan amaitu genuen eta urte bereko abuztuan sartu ginen disko berria grabatzera. Beraz, bai, 3-4 hilabetetan egin dugu diskoa. Nahiz eta denbora gutxi izan, ez da azkar konposatutako lana. Aurrekoarekin baino buruhauste gehiago izan ditugu, eta gehiago landu dugu. Normalean etxetik hasten dugu konposaketa prozesua, baina disko honetarako errepidean pentsatutako hainbat ideia daude. Azkeneko biran Galizian, Andaluzian, Katalunian eta Madrilen jo genuen, eta errepidean ordu asko pasatu genituen. Ondoren ideiak Gasteizko lokalean findu genituen.\nGrabazioa ezberdina izan da. Oiartzungo Mecca estudioetan elkarrekin jo eta grabatu zenuten. Nolakoa izan zen esperientzia?\nArgi genuen beste era batera lan egin nahi genuela. Aurreko bi diskoekin, lan kontuak eta ordutegiak zirela eta, ia ez ginen elkarrekin estudioan egoten. Horrek hoztu egiten zuen nolabait prozesua, elkarrekin egotearen feeling hori ez genuen. Horrek ez du esan nahi Karlos Osinaga Txap-ekin edo Haritz Harreguyrekin ez ginenik gustura geratu. Oso esperientzia aberasgarria izan zen beraiekin lan egitea, asko ikasi genuen. Oraingoan, ordea, grabazioaren %100ean murgildu behar ginela argi genuen eta Oiartzungo Mecca estudioetara joan ginen. Mikel eta Igor [Ezeiza] anaiek komentatu ziguten hirurok elkarrekin grabatzearen aukera. Nahiz eta hasieran beldur ginen, azkenean esan dezakegu ikaragarria izan dela hirurok batera areto batean jotzen grabatzea. Beste zerbait lortu dugula uste dugu, eta hori, kantuetan nabari da.\nZuek aitortu duzue diskoak bi zati dituela. Zeintzuk dira?\nHorrela da, bai. Hasiera batean, diskoa bi zatitan ateratzeko ideia izan genuen baina azkenean horrela atera da. Bi zati ditu, aurrenekoa lehen abestitik seigarrenera doa, eta bigarrena, zazpigarrenetik hamaikagarrenera. Azkeneko bost abestiek aurreko diskoarekin zubi lana edo egiten dute, ildo beretik doazela uste dugu. Konposaketan ere atera ziren lehenengo kantak izan ziren. Aldiz, lehen sei abestiek beste kutsu bat dutela esango genuke. Pop melodia gehiago daude, pausatuagoa da eta detaile gehiago ditu. Gitarretan afinazioak ere eragin duela esan daiteke.\nHamaika kantuek rock taldea zaretela islatzen dute, etiketa guztien gainetik. Hiruron eraginak inoiz baino hobeto orekatu eta batu dituzue?\nAdos gaude horrekin. Rock talde bat garela azpimarratu nahi genuke, eta hiruron eraginak orekatu direla esatean hor egon daiteke diskoa bi zatitan banatzearena.\n“Heldu nazazu”, “Pentsatu, hartu, erabaki!” edo “Paradisua?” bezalako kantuetan rock alternatibo amerikarraren eragina nabari da, disko osoa zeharkatzen duena. Ados zaudete?\nBai, musika amerikar asko entzuten dugu. Izan daiteke.\nMetal doinuetatik hurbilago hasi zineten, baino rock alternatiborantz egin duzue. Eboluzio naturala izan da, edo proposamen entzungarri edo melodikoago bat bilatu duzue?\nEgia esan, disko bakoitza desberdina izan da. Metal taldea baino gehiago rock banda bat gara. Ez da aurrez pentsatutako zerbait, ez dugu gustuko disko berdinak egitea. Esperimentatzea atsegin dugu. Lehen entzuten genuen musika eta orain entzuten ari garenaren artean aldaketa dagoela esan dezakegu, zaharragoak garelako… Faktoreak hainbat dira, baina aipatu bezala, esperimentatzea gustuko dugulako.\nEz zarete banda bakarra norabide hori hartzen. Heldutasun kontu bat al da, edo metal doinuen baitan eboluzionatzea zaila eta mugatua dela?\nGure kasuaz hitz egin dezakegu. Ez da metal doinuetan eboluzionatu ezin delako, baizik eta beste esparru batzuetan sartzeko grina eta gogoa dugulako. Hurrengo lana akustikoan bada, horrela egingo dugu. Metaleroa bada, berdin. Senari jarraitzen diogu eta nahi duguna egiten dugu.\nKolaborazioek nabarmen jantzi dute zuen kantu bilduma. Batez ere, Juantxo Arakama (Glaukoma) abeslariaren parte hartzea “Eslogan gehienei falta zaie praktika” kantuan. Rage Against The Machine gogora ekartzen du. Omenaldi modukoa?\n(Barreak). Ez zara lehena hori esaten. Egia esan, kolaborazio guztiek kolorea eman diote diskoari, eta izugarri aberastu dutelakoan gaude. Kantu horretan esan daiteke RATM-en kutsu bat baduela, hiruroi asko gustatzen zaigun taldea da.\nFer Apoak (ezkerretik hirugarrena) kolaboratu du Eraturen hirugarren diskoan.\nFer Apoarekin, “Pentsatu, erabaki, hartu” kantuan, Kuraia berreskuratu duzue?\nBigarren diskotik genuen berarekin kolaboratzeko gogoa. Kuraia taldearen jarraitzaileak ginen, oso zaleak, eta Fer gure emaitzaren parte bezala ikustea plazerra eta ohorea da.\nKeu Agirretxeak ere bere gitarra jarri du hainbat kantutan. Zenbatean aberastu du zuena?\nHasiera batean kantu batean punteo bat sartzeko esan genion baina estudioan hiru kanturi detaileak erantsi dizkio, eta ezberdin egin ditu. Aberastu eta koloreztatu ditu. Denbora gutxi duelako, bestela hamaika kantuetan zerbait sartzeko esango genion (barreak).\nZuzeneko taldea baino gehiago, errepidekoa zaretela esan daiteke?\nBai, errepidean ordu asko eman ditugu, eta gustura jarraitzen dugun heinean eta ahal dugun bitartean errepidean jarraituko dugu, dudarik gabe. Bizitzeko era hau aukeratu genuen eta hau egin nahi dugu, ez dago besterik.\nMartxoan aurreko diskoaren kontzertu bira bukatu zenuten, eta abenduan itzuli zineten taula gainera. 2016an beste kontzertu birarik egiteko asmoa duzue?\nAbenduan itzuli ginen taula gainera. Orain arte bi kontzertu besterik ez ditugu eman, Durangon eta Bilboko Kafe Antzokian, baino urtarriletik aurrera hasiko dugu biraren zati bat. Kontzertu sorta bat dugu prest: Larrabetzu, Tolosa, Andoain, Donostia, Olazti, Gasteiz… joango gara datak gehitzen eta gogo izugarriak ditugu errepidean astebururo egoteko.\nERATU-REN HURRENGO KONTZERTUAK\nUrtarrilak 16: Berrizko Gaztetxea (+ Zain)\nUrtarrilak 23: Tolosako Bonberenea (+ Anger)\nUrtarrilak 29: Larrabetzuko Gaztetxea\nUrtarrilak 30: Andoaingo Gaztetxea


OMEk hegazti-griperako txerto bat prestatu du | Consumer\nOMEk hegazti-griperako txerto bat prestatu du\nAdituen arabera, hegazti-gripearen birusa iazkoaren oso antzekoa izan daiteke. Orduan, zientzialari britainiar eta estatubatuarrek H5N1 birusaren aurkako txerto potentziala garatu zuten, Hong Kongen lehen agerraldia aurkitu eta bi hilabetera. Orain, Hong Kongen eta Tokion egoitza duten laborategiak lanean ari dira hegazti-gripea eragiten duen birusaren sekuentzia genetikoa deszifratzeko.\nKlaus Stoehr, OMEren gripearen aurkako programa globalaren arduraduna, “aste honen amaieran” birusaren sekuentzia deszifratuta izatea espero du. Aurreko urteko birusarekin duen antzekotasuna egiaztatzen bada, “txerto-prototipo bat izango dugu eskura”, dio Stoehr-ek.\nOraingoz, hurrengo asteetan aplika daitekeen txertoak gainditu ditu oilaskoen oinarrizko segurtasun-testak, eta hor sortu da gaixotasuna. Hudoetan ere probatu izan da, gizakien ordez erabiltzen den ugaztunean. Txertoak ere gainditu ditu egonkortasun genetikoaren teak eta bere antigenoen analisiak.\nLan horiek amaitu ondoren, OME prest egongo litzateke industria farmazeutikoarekin ikerketa-lan bat koordinatzeko, txertoa probatu eta dosi zuzena zehazteko. Hilabeteko epean gauzatu liteke hori, dio Stoehr-ek. Gizakien arteko kutsatze-kasurik ezagutzen ez den arren, OMEk alertak jarri ditu martxan, birusak ohiko gripearen antzeko mutazioa badu.\nIaz, oilaskoaren gripeak, ordura arte eskortako hegaztiei bakarrik eragiten ziena, animaliaren hesitik gizakiei salto egin zien, Hong Kongen agerraldi bat aurkitu zenean, El Mundo egunkariak dioenez.\nbirus gripe aviar-eu oms-eu pollos-eu txerto


Grazac (Garona Garaia) - Wikipedia, entziklopedia askea.\nGrazac (Garona Garaia)\n43° 18′ 42″ N, 1° 27′ 19″ E / 43.3117°N,1.4553°E / 43.3117; 1.4553Koordenatuak: 43° 18′ 42″ N, 1° 27′ 19″ E / 43.3117°N,1.4553°E / 43.3117; 1.4553\nGrazac (Garona Garaia) (Frantzia)\nGrazac (Garona Garaia) (Okzitania)\nAuterive, Caujac, Esperce eta Mauressac\nGrazac (frantsesez eta ofizialki: Grazac) Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 545 biztanle zituen.\n2007an Grazac udalerrian erroldatutako biztanleak 493 ziren. Familiak 178 ziren, horien artean 24 pertsona bakarrekoak ziren (16 bakarrik bizi ziren gizonak eta 8 bakarrik bizi ziren emakumeak), 57 seme-alabarik gabeko familiak ziren, 77 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 196 etxebizitza zeuden, 177 familiaren etxebizitza nagusia ziren, 11 bigarren erresidentzia ziren eta 8 hutsik zeuden. Etxebizitza guzti hauek 196etxeak ziren. 177 etxebizitza nagusietatik 160 bere jabearen bizilekua ziren, 11 alokairuan okupaturik zeuden eta 6 doan lagata zeuden; 5 etxek bi gela zituzten, 13 etxek hiru zituzten, 62 etxek lau zituzten eta 97 etxek bost zituzten. 137 etxek euren parking plaza propioa zuten azpian. 57 etxetan ibilgailu bat zegoen eta 114 etxetan bat baino gehiago zituzten.\nGrazac udalerriko biztanleria-piramidea 2009an .\n2007an lan egiteko adina zuten pertsonak 331 ziren, horien artean 250 aktiboak ziren eta 81 inaktiboak ziren. 250 pertsona aktiboetatik 226 lanean zeuden (127 gizon eta 99 emakume) eta 24 langabezian zeuden (6 gizon eta 18 emakume). 81 pertsona inaktiboetatik 26 erretiraturik zeuden, 27 ikasten zeuden eta 28 "bestelako inaktibo" gisa sailkaturik zeuden.\n2009an Grazac udalerrian 183 unitate fiskal zeuden, 495,5 pertsonek osaturik. Pertsona bakoitzeko diru-sarrera fiskalaren mediana urteko 17.638 euro zen.\n2007an zeuden 13 komertzioetatik, 3 eraikuntza enpresak ziren, 3 ibilgailuen saltze eta konpontze enpresak ziren, 2 garraio enpresak ziren, 1 ostalaritza eta jatetxe enpresa zen, 1 informazio eta komunikazio enpresa zen, 1 higiezinen enpresa zen, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 5 zerbitzu publikoetatik, 1 argiketaria zen, 1 eraikuntza enpresa, 1 ile apaindegia, 1 jatetxe eta 1 higiezinen agentzia.\n2000. urtean Grazac udalerrian 10 nekazaritza-ustiategi zeuden, 306 hektarea erabiltzen.\nCaujac (1,7 km)\nMauressac (2,3 km)\nPuydaniel (3,4 km)\nLagrâce-Dieu (4,3 km)\nAuterive (4,6 km)\nEsperce (4,7 km)\nSaint-Quirc (5,6 km)\nMultimedia: Grazac (Haute-Garonne)\nBNF: 152552271 (data)\nOrriaren azken aldaketa: 7 iraila 2020, 13:31.


Test masiboak egiteko eskatu dute EHUko hainbat ikerlari eta irakaslek - Busturialdeko Hitza : Busturialdeko Hitza\nEHUko hainbat ikerlari eta irakaslek test masiboak egiteko eskatu diote Eusko Jaurlaritzari. Eskari horrek babes handia izan du hasieratik, baina handiagoa lortu gura dute, eta sinadurak batzeko ekimena abiarazi dute, testmasiboenalde.wordpress.com atarian.\nAdierazpen horren bultzatzaileen artean daude EHUko irakasle, katedradunak, dekanorde eta errektore ohiak; tartean, Gizarte Zientzien eta Komunikazioaren fakultateko irakasle Joseba Agirreazkuenaga busturiarra, fakultate horretako katedradun ohi Ramon Zallo gernikarra eta Zientzia eta Teknologia fakultateko katedradun Iñaki Antiguedad –Ispasterren bizi da–.\nDiotenez, COVID-19 pandemia ondorio latzak izaten ari da euskal jendartean, bai osasun arloan, bai alor ekonomiko eta sozialean. Egoera horretan Osasunaren Mundu Erakundearen (OME) gomendioei jarraitzeko eskatu dute; alegia, test azkarrak saiakera klinikoetarako erabiltzea eta PCR test gehiago egitea. Hain zuzen, OMEK dio PCR testak direla COVID-19 kasuak detektatu eta baieztatzeko gomendatutako metodoa.\nSinatzaileek diote EHUko ikerlariek egin duten ekarpenari duen garrantzia eman beharko litzaiokeela, eta talde hori zoriondu dute, “baldintza zailetan eta denbora ezin bizkorragoan, gai izan direlako euskal gizarteari irtenbide zientifiko berri bat emateko, COVID-19ak kutsatutako pertsonak atzemateko frogak areagotu eta soiltzeko aukera ematen duena”. Horrez gain, beraien auzolana eta ekinbide altruista eskertu dute, baita COVID-19aren kontrako borrokan eta atzematean laguntzeko prestutasuna, “egunero milaka pertsonek egiten duten bezalaxe, beraien osasuna eta ongizatea arriskuan jarrita”.\nIzan ere, EHUko adituek gogorarazi dute EHUko zientzialari sare batek, Ikerbasque, Achucarro, Biofisika Bizkaia Fundazioa, Biocruces Bizkaia eta Bioaraba institutuetako ikertzaileekin batera, Covid-19 atzemateko ‘RT-PCR’ test bat garatu duela denbora errekorrean. Ekarpen horri esker, euskal osasun sistemak diagnostikorako testen kopurua handitu ahal izango lukeela diote, OMEren gomendioekin bat etorrita. Euskal ikerlariek garatutako test hori Carlos III Osasun Institutuak oso arin balioztatu duela nabarmendu dute, eta % 100eko berariazkotasuna eta % 92ko sentikortasuna duela ebatzita.\nEkarpen horri Jaurlaritzak eman dion erantzuna kritikatu dute, Osasun sailaren erantzuna “garrantzia kentzea eta gutxiestea” izan delako, “eta hedabideetan gaiari buruzko informazioak isiltzen ahalegintzea”.\nHala, Jaurlaritzaren jarrera horrek osasuna arriskuan jartzen duela uste dute, eta eskatu diote pandemiaren Jarraipen Planean aplikatzen ari diren irizpideei buruzko azalpen publikoak eman ditzala, “arrazoiak emanez test masiboak ez egiteko, helburu horretarako eskura duen ekarpen berritzaile hori erabilita eta EAEko beste ikerketa-zentroak baliatuta”.\nTestuinguru horretan, salatu dute aginte instituzionalen aldetik ekarpen zientifiko hau edo bere bultzatzaileak isilarazteko edo zentsuratzeko izan zitekeen edozein saiakera, eta ezinbestekotzat jo dute Euskal Herriko Unibertsitatea gizartearen zerbitzura dagoen erakunde publikoa dela azpimarratzea, “ez soilik bere irakas jardunaren bidez, baizik eta berebiziko garrantzia duten ikerketak garatuz eta hedatuz ere”.\nErlazionatutako edukiaMurgak dio EHUrekin elkarlanerako hitzarmena egiteko lanean ari direla


Viverridae - Wikipedia, entziklopedia askea.\nViverridae Feliformia Carnivoraren azpiordeneko ugaztun familia bat da. 35 espezie deskribatu dira, katajineta, Binturong eta linsangak besteak beste.\nGuztiak zonalde tropikaletan bizi dira. Afrikan, Madagaskarren eta Iberiar penintsulan bizi dira. Asiako hego-ekialdean ere bizi dira. Basoetan, sabanan eta gune menditsuetan bizi dira eta batez ere oihan tropikaletan. Espezie asko desagertzeko arriskuan daude, batez ere Cynogale bennettii.\nOso ezaugarri antzinakoak dituzte eta ia-ia ez dira aldatu Eozenoko fosiletatik. Forma ezberdinak badituzte ere askok sudur-luzeko katu baten antza dute. Tamaina aldakorra dute, baina 33 eta 84 zentimetro artean daude.\nGorputz liraina, gorputz-adar motzak, isats luzea eta buru zorrotza dituzte, eta espezie asko guruin anal usaintsuak dauzkate.\nWikimedia Commonsen badira fitxategi gehiago, gai hau dutenak: Viverridae\nWikispezieetan bada informazioa gehiago, gai hau dela eta: Viverridae\nOrriaren azken aldaketa: 26 azaroa 2019, 12:15.


Gure markak - Ugarte Burdindegia\nUgarte Burdindegiak produktu, tresna eta osagarrien aukera desberdinak eskaintzea du helburu. Edozein profesional motaren beharrak asetzeko gai diren katalogo garrantzitsuak biltzen ahalegindu gara. Hala ere, industri hornidura marken zerrenda zabal honetan behar duzun erreferentzia aurkitzen ez baduzu, deitu edo galdetu iezaiguzu harremanetarako formulario-en bidez.\nAmbersil industria mantentze lanetarako diseinatutako produktu kimikoen soluzioa da. Bere katalogoan antioxidatzaile, lubrifikatzaile, koipe, garbitzaile, zigilatzaile, itsasgarri, koipegabetzaile, korrosioaren aurkako olio eta pintura ugari aurki daitezke.\n+ Info sobre Ambersil »\nAmig kalitatearekiko konpromisoa duen fabrikatzailea da. Erreferentzia aukera zabala du hainbat arlotan, hala nola sarrailagintzan, burdinerian, lorezaintzan, sukaldeko tresnerian eta elektrizitatean. Bainugelako osagarrietan eta sukaldeko tresnetan ere badu aukera.\n+ Info sobre Amig »\nGurpilen, zama garraioaren eta ekipamenduen arloan, Gayner marka guztiz espezializatua da. Aipagarriak dira halaber, beraien ate lerragarriak, eskailerak, aldamioak, apalategiak, loturak eta altzairuzko kableak.\n+ Info sobre Gayner »\nGedore profesionalentzako zein industriako langileentzako kalitate goreneko tresnen fabrikatzailea da. Mende bat baino gehiagoko esperientziarekin eta 16.000 produktu baino gehiagorekin, Europako fabrikatzaile guztien artean katalogo zabalena duen etxea da.\n+ Info sobre Gedore »\nHikoki makineria eta tresna profesionaletan espezializatutako fabrikatzailea da, eskuzko makina zein elektro-eramangarrietan. Bere produktuen artean artezteko makinak, ebaketa tresnak, fresatzeko tresnak eta egurra, hormigoia eta altzairurako tresna espezializatuak daude.\n+ Info sobre Hikoki »\nIndex-ek ankora kimikoak, metal ankorak, torlojuak, puntak, hariztatutako hagaxkak eta bridak eskaintzen ditu, beti ere kalitatea bermatuaz, laborategi independenteek eta erakunde ofizialek onartutako ziurtagiriei eta homologazioei esker.\nMetrologian espezializatutako marka bat baldin badago, Insize dela esan genezake. 20 urte baino gehiago daramatza katalogo berezi eta espezializatu bat eratzen, kontrol eta neurpen ekipoen sektorean erreferentzi izateko. Bere mikrometroak, alexometroak, angelu adierazleak eta angelu luzagailuak nabarmentzen dira.\n+ Info sobre Insize »\nJaguar marka oso presente dago hornidura industrialean, hainbat aplikazio dituzten produktuen katalogo zabalari esker, hala nola, kargak garraiatzen, altxatzen eta manipulatzen. Horiek guztiak oso fidagarritasun eta errendimendu handikoak dira egiten dituzten proba zorrotzei esker.\n+ Info sobre Jaguar »\nJata tradizioa, kalitatea eta bermea da etxetresna txikian. Lisatzeko, sukaldatzeko eta xurgatzeko produktuak nabarmentzen dira. Aireztapenean eta berokuntzan, bere erradiadoreak eta hezegailuak ere aipagarriak dira.\n+ Info sobre Jata »\n60 urte baino gehiagoko historiarekin, ostalaritzako sukaldeko produktuen fabrikatzaile nagusia da Lacor. Bere katalogoak sukaldeko tresneria, zartaginak, mahai tresnak, nahasgailuak eta paella-ontziak biltzen dituen errepertorio zabala du.\n+ Info sobre Lacor »\nLaserliner-ek era guztietako produktuak eskaintzen dizkigu, galgatze digitalerako, detekziorako, tentsioa egiaztatzeko eta neurketa digitalerako. Laserlinerrek fabrikatutako tresna guztiek teknologia sinplea eta adimentsua dute.\n+ Info sobre Laserliner »\nKalitate handiko itsasgarri eta zigilatzaileetan oinarritutako irtenbide industrialak eskaintzen dituelako nabarmentzen da Loxeal enpresa italiarra. Bere produktuen artean, gainazalen prestatzaileak, dosifikazio sistemak eta hari-zigilatzaileak daude.\n+ Info sobre Loxeal »\nLukas nazioartean ezaguna da irtenbide berritzaileen eta tresna indartsuen fabrikazioan espezialista izateagatik. Eskuragarri dauden 6.000 produktu baino gehiagoko katalogoak, fresatzeko, lixatzeko, ebakitzeko, ehotzeko eta leuntzeko gailuen sorta osoa biltzen du.\n+ Info sobre Lukas »\nMakita katalogoan hainbat tresna elektriko daude mozteko eta lixatzeko. Mailuak, zulagailuak, bihurkinak, inpaktu giltzak, artezgailuak, zerrak, urratzaileak, eskokatzeko makinak, maletak, erreminta-euskarriak, fresatzeko makinak eta askoz gehiago daude.\n+ Info sobre Makita »\nMilwaukee Tool erreferente bat da industriako sektorean tresna elektrikoak, osagarriak eta eskuzko tresnak fabrikatzen eta merkaturatzen, mota guztietako profesionalentzat. Bere produktuen artean ebakitzeko eta eraisteko gailu sendoak, guraizeak eta giltzak daude.\n+ Info sobre Milwaukee »\nPhantom-eko produktu sorta kalitate goreneko 20.000 tresna baino gehiagok osatzen dute eta metalak doitasunez ebakitzeko diseinatuta daude. Marka honi esker, ebaketa-erronka guztiei aurre egin ahal izango diegu, mota guztietako barautsekin, xaflekin eta zerrekin.\n+ Info sobre Phantom – Van Ommen »\nSeco fresaketa, tresna estatiko, zuloak eta euskarriak mekanizatzeko erremintetan soluzio integralen hornitzaile garrantzitsuenetako bat da. Tresna eraginkorrak fabrikatzen ditu, hala nola, fresak, biraketa modularreko buruak eta plakitak.\n+ Info sobre Seco »\nSveltek era askotako eskailera profesionalak ekoizten ditu, brikolajerako eta etxeko erabilerarako aluminio, altzairu eta zurezko eskailerak. Beira-zuntzezko eskailerak, aulkiak, eta aldamio profesionalak ere badituzte. Brikolajerako berriz, altzairuzkoak eta aluminiozkoak dituzte.\n+ Info sobre Svelt »\nTatay-k zure etxerako elementu praktikoak, iraunkorrak eta dotoreak egiten ditu. Lorategi, bainugela eta sukalderako garbiketa eta antolaketarako produktuen aukera zabala du. Laburbilduz, zure egunerokoan laguntzeko behar duzun guztia.\n+ Info sobre Tatay »\nTecnomagnete Italiako enpresa bat da, munduko liderra da piezak estutzeko soluzioetan, besteak beste, fresatzeko makinetan, eskuairetan, paletetan, mekanizazio zentroetan eta FMS sistemetan. Kostu aurreztea, produktibitate abantaila handiak eta industria prozesuetan segurtasuna eskaintzen dituen teknologia du.\n+ Info sobre Tecnomagnete »\nVoestalpone Böhler aspalditik industriarako altzairu berezi eta tresneria onenen sinonimo da bere osagarri guzitekin soldadura lanetarako. Hala nola, elektrodoak, zuziak, hariak, fluxuak eta babes pertsonalerako eskularruak eta pantailak ditu besteak beste.\n+ Info sobre Voestalpine Böhler Welding »


Argiteri publikoa aldatuko du Lekeitioko Udalak\nAza 14, 2017\tNork:\tEider Mugartegi\t-\nGuztira 71 argi puntu aldatuko dituzte: Independentzia plazakoa, Uribarren , Gamarra, Apalloa, Resurreción Mª de Azkue, Igualdegi, Paskual Abaroaren zati bat, Trinitate, Intxaurrondo, Azpiri eta Arranegi zati bat. Aldaketa, gainera, urte bukaera baino lehen egingo dela jakitera eman du udalak.\nOrain hasiko dutena lehen fasea izango da. Herriko argiteriaren aldaketa zatika egitea dute asmoa, eta alde zaharretik hasiko dituzte aldaketak. Horren guztiaren helburua energia elektrikoaren kontsumoa gutxitzea, herriko argiztapenaren kalitatea hobetzea eta puntu-puntuko telekudeaketa instalatzea dela nabarmendu du udalak. Horretarako Led teknologiako sodio-lurrunezko eta indukziozko luminariak eta herriko argien kontrol eta erregulazio sistema jarriko dute.\nGabonak direla eta, Ondarroako Udalak tabernen itxiera ordua luzatu du\nADESek Armintxeri buruz dituen datuak emango ditu gaur, Lekeition\nSanti Brouard kiroldegia musikaz beteko dute ‘3zp4’ saiokoek\nSanti Brouard kiroldegia musikaz beteko ...\nKe detektagailu sistema berriak jarriko ...\nFrankismoaren atzaparkadei buruzko hitzald ...


San Bizenteko jaietan laster murgilduko gara. SASIBURU ELKARTEKOok azken urteotan legez pintxo dastaketa antolatu dugu BERBALAGUNekoen laguntzaz.\nNOIZ: URTARRILAK-24, OSTEGUNA, ARRATSALDEKO 19:30EAN.\nNON: MARTXOAREN 8KO PLAZAN (SAN BIZENTE AUZOAN).\nDatorren urtarrilaren 25Ean, ostirala, urteroko ohiturari jarraituz, (1992.etik) Bertso afari aparta izango dugu San Bizenteko jaien barruan Kilika bertso eskola, San Bizenteko Jai Batzordea eta Sasiburu elkarteen eskutik.\nSarrerak salgai izango dituzue Barakaldoko AEK-ko euskaltegian 20 eurotan.\nArgitaratzailea: SASIBURU ordua 15:42 iruzkinik ez:\nBARAKALDO ANTZOKIAN EUSKARAZ\nBarakaldo Antzokiak euskal musikaz gozatzeko aukera paregabea eskainiko digu bihar bertan:\nJosu Bergara & Akorde Txikiak – ASUNAK\nAforo mugatua (eszenatokian bertan, musikarien ondo-ondoan!!!)\nLeihatilan (asteartetik igandera 18:00etatik aurrera).\nBestalde, GHERO. Azken euskalduna, Euskaltzaindia eta TARTEAN TEATROAren arteko elkarlanetik sortzen da, Akademiaren mendeurrenaren harira.\nLekua: Barakaldoko Antzokia\nArgitaratzailea: SASIBURU ordua 17:10 iruzkinik ez:


Emilio bezala ezaguna, XIX. mendeko zarzuela eta opera konpositore garrantzitsuenetakoa da.1821eko urriaren 20an Garesen jaio zen eta 1894ko otsailaren 11an hil zen Madrilen.\nMadrileko Kontserbatorioko zuzendari bezala lan sakona egin zuen, hainbat ikasle talderi irakatsi zion, tartean Chapi eta Breton zeudelarik, XIX. mendeko Espainiako musikarako ezinbesteko musikariak.\nAntonia arrebaren babespean, lehenik Madrilera eta 1839an Milaneko Kontserbatorioan ikastera joan zen. Han Italiako garaiko operan zegoen pertsonai garrantzitsuenak ezagutzeko aukera izan zuen; Paisiello Nicola Vaccajren dizipuluaren konposizio klaseen bitartez eta baita La Scala antzokiko giroarengatik. Amilcare Ponchielliren irakaslea ere izan zen. 1846an ikasketak bukatu zituen Ildegonda operarekin konposizioan saria lortuz. Testua Verdiren laguntzailea zen Temistocle Solerak idatzi zuen eta lehen estreinaldian arrakasta lortu zuen.\nMadrila itzuli zenean, panorama musikala oso ezberdina zela konturatu zen eta Italiara itzultzeko egon zen Isabel II.aren kantu irakaslea izendatu zuten monetuan, 1848an. Erreginak egin zizkion mesedeak beharrezkoak izan ziren bere lana Espainian bultzatzeko. Honela, Ildegonda lana, espainierara itzulia, Jauregiko Errege Antzokian estreinatua izan zen, ikusleen harrera hotz xamarrarekin. Erreginak hala ere Soleraren testuarekin opera berri bat idazteko enkargua eman zion, La Conquista de Granata, azkenean Isabel la Católica izenarekin estreinatu zelarik. 1851ean erreginarekin zeukan harremanari amaiera eman zion nahiko era zakarrean, eta ia aldi berean Arrietak zarzuela handian jartzen du interesa. Gaztanbide herritarrarekin hiru aktotako El dominó azul zarzuela estreinatu zuen. Honekin arrakasta izugarria lortu zuen eta autorearen ezaugarri hoberenak argi gelditzen dira: melodiaren edertasuna, pertsonaien musika karakterizazioen zehaztasuna eta egoera dramatiko eta orkestraren erabilera bikaina, emaitzak beti eleganteak direlarik. Garai honetakoak dira Espainiako hezkuntza sistema kritikatzen duten artikulu teorikoak, zarzuela luzeak idazten dituen modu berean. 1855ean bere maisulana konsideratzen den lana idazten du: Marina, 1871an opera bihurtu zena. Hala ere, bere musika ekoizpena ikusleen gustuetara egokitu behar izan zuen eta 1866 eta 1871 urteetan zenbait izenburu labur Arderius bufoiarentzat ekoiztu.\nGuzti hau, Madrileko Kontserbatorioan egiten zuen lanarekin bateratu behar zuen, non 1857tik Konposizioa irakasten zuen eta 1857ko Gloriosa iraultza iritsi zenean bertako zuzendaria zen. Iraultzarako Garcia Gutierrezen Abajo los Borbones ereserkiari musika jarri zion. Hala ere, hasiera batean ukaezinezko babes politikoa eduki arren, batez ere A. Lopez de Ayalaren aldetik, bere lana Borbondarren Berrezarkuntza garaian ere jarraitu zuen bera 1894an hil zen arte. Zuzendaritza honen menpean diapasoi normala hartu zen, talde-instrumentaleko klase bat sortu, irakasleen soldata hobetu, musika liburutegia ireki, areto-antzoki eder bat eraiki zen eta deklamazioko eskolak berreskuratu ziren.\nBere estiloari dagokionez, espainiar konpositore italianoena dela kontsideratzen da, Italiako eraginak Espainiako musika dena hartzen zuen garai batean. Mª Encina Cortizok dioenez, italianismoa musika eta poesiaren arteko harreman estuari dagokio, zarzuelak dramatismoarekin zeuzkan nahiak, itxurakeri eta hanpatasun gehiegirik gabe. Generoaren forma dramatikoak sakondu zituen, perfektu eta poetikoak eginez. Ezin izan zuen oraindik ain gaztea zen generoa berritu, baina orkestra aberastasun baten bidez aberastu zuen, tinbre-konbinazioak sendotu eta egoera dramatikoen birsortzea ordurartekoa baino musika landu eta eleganteagoez jantziz. Eszena gaineko berrogeita hamar lan hauez gain, orkestra, ahots eta pianorako ere konposatu zuen, ahots-musikaren ia aukera guztiak landuz bai instrumentuz lagundurik nahiz instrumentu bakarrarentzat, pianotik biolontxelora eta turutetik fagoteraino doan errepertorio zabal batean.\nCortizo, Mª Encina, Emilio Arrieta: de la Ópera a la Zarzuela, ICCMU, Madril, 1998.


Jai zoriontsuak pasa! - Okondo - Aiaraldea.eus\nSergio Tato 2018-08-01 18:53\nBeste urte batez, okondoar guztiontzako hain esanguratsuak diren data hauekin egiten dugu topo, San Roman eta San Bartolomeko jaiak direla eta. Espero dut prest egotea egun batzuk alaitasunean igarotzeko, lagun auzokide eta senideen konpainian.\nGure pregoilari gazteak, Maddi Otaolak, inor baino hobeto ezagutzen ditu gure herriko jaiak eta bera izango da festen hasierako suziria piztuko duena, gure bizitza lanpetuetan geldiune bat egin eta jaiez gozatzeko gonbita luzatuz.\nJai batzordearen, gazteen, nagusien eta kultur elkarteen aurretiazko lanaren emaitza dira jaiak. Horiei guztiei euren inplikazioa eskertu nahi diet.\nAurreko urteetan bezala, nabarmendu nahiko nuke gozamena eta dibertsioa uztargarriak dira pertsonekiko eta ingurugirorekiko errespetuarekin. Jai parekide, jasangarri eta euskaldunak nahi ditugu!\nEspero dugu eginiko lana gustuko izatea. Jai zoriontsuak opa dizkizuet.


'Napardeath' filma ikusgai izango da astelehenetik BERRIAn | Bizigiro | Berria\nAstelehenetik aurrera, Napardeath filma Interneten ikusi ahal izango da, BERRIAren webgunean. BerriaTBn atal berezi bat izango du ikusi ahal izateko. Zatika izango da ikusgai hasieran, eta urtarrilaren 13tik 26ra bitartean egunero bizpahiru minutuko eszena bat eskainiko da. Azken zatia argitaratzearekin batera, filma osorik ikusi ahal izango da, urtarrilaren 27an.\nSareko estreinaldia iragartzeko, saio berezi bat egin du BERRIAk filmeko protagonistekin: Josu Jon Tomas, Antso erregea, Andoni bekaduna eta Aztia. Urtzi Urkizu BERRIAko kazetariak aurkeztu du saioa. Azken egunetan, BERRIAk, jakin-mina pizteko asmoz, saio berezian parte hartu duten pertsonaiekin Egunean Death lehiaketa egin du sarean, Egunean Behin aplikazioaren formatua kopiatuz, Napardeath-ek osatzen duen trilogiaren inguruan.\n2019ko maiatzean estreinatu zen Napardeath. Beñat Iturrioz eta Xabier Padinen trilogiaren azken filma da, Ataun of the dead eta Joxean's hil eben filmei jarraipena ematen diena. "Lehenengo filmean berpiztu eta bigarrenean Eusko Alderdi Banpiroa garaitu ondoren, Zumalakarregi zonbia Iruñera abiatuko da bere burua euskaldunen errege izendatzeko asmoz. Bidea ez da uste bezain erraza izango, ordea, Ezker Abertzaleak Antso Azkarra momia berpiztuko baitu, Nafarroako erresuma berrezarri eta tronua berreskuratzeko asmoz. Nor izango da garaile tronua lortzeko dema honetan?". Hitz horiekin aurkezten du Katihotsak Logia kultur elkarteak astelehenean Interneten estreinatuko den filma.\nTrilogiako aurreko bi filmak baino luzeagoa da hirugarren hau (47 minutu), eta hamabost eszenak osatzen dute. 150 pertsonek auzolanean hartu dute parte filmaketan, eta azken guda Urbasan grabatu zuten, 2018ko irailean. Donostiako Antzoki Zaharrean estreinatu zen, Fantasiazko eta Beldurrezko Zinemaren 30. Astearen kartelaren aurkezpen ekitaldian. Geroztik, ia hirurogei emanaldi egin dituzte sortzaileek herriz herri abendura arte, eta Euskal Herritik kanpo Buenos Airesen ere izan zen emanaldi bat abuztuan. Trilogiari amaiera emateko, USB giltza batean bildu zituzten hiru filmak, hiru soinu bandekin eta bideo joko batekin, eta abenduan Durangoko Azokan saldu zuten.\nNapardeath-en aurreko bi filmak, Ataun of the dead eta Joxean's hil eben, YouTuben daude ikusgai. Lehen filma 2012an estreinatu zuten, eta bigarrena, 2014an. Satira politikoa da trilogia hasieratik bukaerara, eta, aurreko filmetan bezala, Napardeath-en ere ugariak dira egungo egoera politikoari egiten zaizkion keinuak. Eusko Jaurlaritzara "trikimailuen bidez" "lehen lehendakari ez-nazionalista" iristea da trilogiaren abiapuntua; Josu Jon Tomas eta Jon Tomas zientzialari karlistak Tomas Zumalakarregi jenerala berpizten saiatzen dira hirugarren karlistaldia pizteko. "Esperimentuan, Idiazabalgo gazta lehiaketan aurkeztuko duten gazta kutsatu egiten da, eta, ondorioz, ataundar guztiak zonbi bilakatzen dira gazta janagatik...". Hona Ataun of the dead eta Joxean's hil eben filmak, osorik. Hirugarrena, Napardeath, astelehenetik aurrera, BERRIAn.


Txakurrentzako hiru parke gehiago egokitu dira herrian - Beasaingo Udala\nTxakurrentzako hiru parke gehiago egokitu dira herrian\nArgitaratua: 19 Abendua 2017\nGipuzkoa plazako Urbieta etxearen atzekaldea, Zaldizurreta kaleko biribilgunearen alboko belardia eta Igartzako burdinolaren ondoko zelaia egokitu dira txakurrak aske ibiltzeko\nOrain urtebete Ezkiaga auzoan egokitu zen lehena eta oraingo hiru hauekin lau dira herri osoan zabalduta daudenak\nBeasainen txakurrak aske uzteko hiru eremu berri hauekin, txakurren jabeek bere garaian egindako eskaerari erantzun dio Udalak. Txakurrentzako aisia-guneen proiektua duela urtebete Ezkiaga auzoan ireki zen parkearekin gauzatzen hasi zen. Lehenengoa izan zen hura eta funtzionamendua nolakoa izan behar zuen ikusteko balio izan du. Haren esperientziaren ondoren, aurreikusita zeuden hurrengo hirurak gauzatu dira. Txakur-jabe eta bizilagunen iritziak eta urtebeteko esperientziak ekarri du herri osora zabaltzea honelako guneak.\nLau txakur-parke hauek berezitasun edo ezaugarri berdinak dituzte. Perimetro osoa hesitua dute 1,20 metroko altueradun hesi metalikoz. Txakurren gorotzak botatzeko zakarrontziak jarri dira eta gune hauek erabiltzeko arauak adierazten dituzten kartelak ipini dira.\nUdal gobernuak honela, legegintzaldi hasieran bere konpromisoen artean burutzeko zuen egitasmoa gauzatu du. Erabakia eta funtzionamendua beti ere, zakur jabeen eskaerak eta bizilagunen iritziak entzun eta bi aldeen arteko adostasuna lortu ondoren bete da.\nArduraz jokatzeko beharra\nTxakurren arreta eta zaintza jabe bakoitzari dagokio. Horregatik Udalak bai txakur-parkeetan eta kalean oro har, jabeei euren txakurren ardura zorrotz eramatea eskatzen die. Txakurrak nola eraman eta zaindu araudiak agintzen duen moduan arretaz betetzea eskatzen da eta hainbeste arazo ematen duten gorotzak ere jaso egin behar dira. Udaltzaingotik gogorarazten da araudia betetzen ez denean dagokion zigorra ezarriko dela.\nLorategi batetan jaso gabe utzi den txakur gorotza


ONDO ESKRIBITZEKO ERREGLAK\n(Aita Cardaberaz-ek emen diona konprenituko bada, arek bere liburuak erderazko ortografiaz idatzi zituala gogoan artu bear da.)\nOndo irakurteko, lengo ondo eskribitu bear da: ta nola ondo eskribitzeak, asko laguntzen duen, ala gaizki eskribitzeak, ondo irakurtea asko eragozten du. Ta ondo eskribitzea, zer da? Orthographia griegoz, ta latiñez, «Recta scriptura, vel scientia recta scribendi»: zuzen edo bear bezela eskribitzeko jakindea, dio Quintilianok. (Lib. 1 cap. 7.) Juiziozko maisu, Jainkoaren zelua duenak, erraz dakus, euskeraren gramatikak zeñ arrazoi andiaz nai ta eskatzen duen, eskola-mutillak baño eskola-maisuak ori obeto jakin bear dutela, bear diran letrakin ondo eskribitzeko erreglak berak obeto ikasi ta aurrai arretaz edo kontuz erakusteko.\n10. Q, q. Onen berririk antziñakoak etzuten, ta qu zer zan etziekiten: ta gero ere nekez artu zan. Quintilianok (L. 12. C. 10) zion, qu esatean, beste letra edo silabak latzak eta gogorrak biurtzen zirala. Latinak u erantsi zion, eta bere erregla du: «U sequitur post q semper, semperque liquescit.» Biz ordu onean, edo gorde beza; baña alako u edo letrarik ezpalitz bezala, beti jan, utzi, urtu, edo desegin bear da eskribitzen dan u ori. Latinari euskerak jarraitzen dio onetan: ca, que, qui, co, cu, esaten dan bezala eskribitzen du.


David García: 'Garaipenak helburura hurbiltzen gaitu' | CA Osasuna - Web Oficial\nDavid García: "Garaipenak helburura hurbiltzen gaitu"\nAtzelariak hedabideen aurrean hitz egin du.\nGaur goizean David Garciak hedabideen aurrean aritu da Taxoareko prentsa aretoan. Atzo R. C. D. Espanyolen aurka lortutako garaipena baloratu du atzelari gorritxoak. "Helburura asko hurbiltzen garela uste dut, eta hori da astez aste bilatzen duguna. Oso partida garrantzitsua zela uste dut, eta hiru puntuak lortzea eta atea hutsean uztea hil edo bizikoa izan zela uste dut. Espanyolek erasorako ahalmen handia duela bagenekien, baina parean egon ginen", ziurtatu du futbolariak.\n"Bagenekien oso partida garrantzitsua zela, eta zaleen eta taldekide guztien beharra izango genuela. Bukaerara arte borrokatu beharko genuela bagenekien, baina taldea kontzientziatu egin zela uste dut, eta hala erakutsi zuen", adierazi du David Garciak.\n"Realean pentsatu behar dugu, astean zehar ondo lan egin eta batzen jarraitu, hori baita nahi duguna", komentatu du. "Egun hobeak eta txarragoak egongo dira, baina ildo horretan lortuko dugula uste dut".


Description: Lehen Hezkuntzako 6. mailarako miniquesta\nLehen Hezkuntzako 6. mailarako miniquesta\n2007-08 IKASTURTEA ALTZAGA IKASTOLA - LEIOA KURTSOA : L.H. 6.MAILA IRAKASLEA: LURDES SUSTAETA\nMiniquest hau matematikako Portzentajea gaiaren osagarri bezala planteatuta dago. Beraz edukiak aurretik landuta daude eta prozedurak ere bai.\nMETODOLOGIA Lana binaka edo hirunaka egitea proposatzen zaie. Hasieran miniquesta zer den azaltzen zaie bere atalak aztertuz. Eta berehala hasten dira lanean. Ekoizpena ordenagailuz zein eskuz idatzita onartzen da. Ordubeteko bi saio erabili dira ordenagailu aurrean eta beste bat lana garbi aurkezteko.\nIKASLEEN IRITZIA Ez dut txantiloi berezirik erabili baina bai erabili dugu saio bat balorapena ahoz egiteko. Miniquestaren zailtasunak Ez dute zailtasunik izan burutzeko orduan. Errez ulertu dute eginbeharra eta ondo moldatu dira informazioa bilatzeko orduan.\nMiniquestaren alde positiboak Ikasleen ustez dibertigarria da honela lan egitea. Liburuan aspertu egin dira ariketak egiterakoan honela ez.\nIkasitakoaren praktikotasuna ikusi dute eta hurbilago ere Leioako hazkundea ezagutu dutelako. Aditasun handia izan dute bi saioetan eta euren iritziz ez da lortzen liburuarekin lan egitean. Euren esana: “Orain gaia hobeto ulertu dugu eta ondo pasatu dugu”.


Izan bazkide/federatu | Lasarte-Oria Trail\nMartxa Motza 13,5 km\nLasarte-Oria Trail gure bazkideen lankidetzari esker egin daiteke.\nKuoten eta denboraren bidez, kluba mantendu eta sustatzen laguntzen dute. Ekarpen horri esker, antolaketa-egitura sendoagoa dugu. Izaerazko jarduerak antolatzea eta Buruntzaldeko sustapen sozial eta ekonomikoari laguntzea.\nNatura, kirola, taldean edo airean ateratzea gustatzen bazaizu, eta, guztiaren gainetik, ondo pasatzea, jarri gurekin harremanetan. Besoak zabalik hartuko zaitugu.\nEGIN BAZKIDE ETA FEDERATU\nAlta emateko eta bazkideak berritzeko epea\nNahi duenak 2021eko abenduaren 1etik 2022ko martxoaren 1era arte egin dezake bazkide. Egun horretatik aurrera, bazkide berriak ez dira onartuko (mendian federatzen ez badira) hurrengo hartze-kanpainara arte.\nZatoz Lasarte-Oria Trailera, eta giza talde ikusgarri bateko kide izango zara, urtez urte hazten ari dena. Giro ona eta kirolaz eta mendiaz gozatzeko gogoa gure egunerokoak dira.\nMENDIKO ARROPA TEKNIKOA\nMendiko arropa espezializatuko dendetan prezio esklusiboak izango dituzu.\nDeskontua azterketa medikoetan, esfortzu-probetan, ekokardiogrametan eta abarretan.\nIzen handiko markekin lan egiten dugu klubeko arropa pertsonalizatzeko. Kostu-prezioan eta jantzien mugarik gabe. Gaur egun, 25 erreferentzia baino gehiago ditugu gure katalogoan.\nKlubak antolatzen dituen ekitaldi guztietan, hala nola Mendi Festan, bazkide eta bazkideei parte hartzeko deskontuak eta lehentasuna.\nTALDEAK ETA HITZORDUAK\nIrteerak antolatzen ditugu asteburu guztietan, Facebook eta WhatsApp talde pribatuen bidez.\nKlubeko informazio guztia zure mugikorrean. Bazkide-txartel birtuala. Fitxa pertsonala, jakinarazpenak eta jarduerei buruzko informazioa.\nSartu zure kontuan eta kudeatu kontratatutako datu, ordainagiri, komunikazio, jarduera eta zerbitzu guztiak\nETA LETRA TXIKIRIK GABE…\nZalantzak ditugu, baina baja eman nahi baduzu, edozein unetan egin dezakezu. Alta ematea bezain erraza.\nLasarte-Oria Trail, Euskal Herriko Mendi Federazioarekin elkartutako mendi-klub gisa, zure federazio-lizentzia tramitatzeko gaituta dago (mendi-ibiliak, BTT, eski alpinoa, snow, etab.).\nBazkide egin eta federatu nahi baduzu, urte osoan egin ahal izango duzu. Kontuan hartu behar duzu lizentziak urtebeteko indarraldia duela, urtarrilaren 1etik abenduaren 31 arte.\nKomeni da lizentzia urtea bukatu baino lehen tramitatzea, horrela hamabi hilabetez estalita egon dadin. Hala ere, urteko edozein garaitan eska daiteke, abuztuan izan ezik, nahiz eta urteko kuota osoa ordaindu.\nFederazioaren lizentziaren balio nagusia istripuetarako asegurua da, mendizaletasunaren edozein kirol modalitatetan gertatutakoak estaltzen dituena. Era berean, edozein ingurune eta tokitan izandako istripuak estaltzen ditu, helikopteroa barne, baita hildakoen lekualdatze gastuak ere.\nPrezio bereziak eta deskontuak establezimendu laguntzaileetan eta mendiko aterpetxeetan.\nFederazioak antolatutako lehiaketa ofizialetan parte hartzeko aukera: kirol eskalada, mendiko eskia, mendiko lasterketak eta boulderra. Baita egutegi ofizialean lehiatuko diren taldeetarako hautatua izateko aukera ere.\nEuskal Mendi Federazioaren aldizkari ofiziala 1926tik. Euskal mendiari buruzko azken berriak eta zure irteerak planifikatzeko ideiak.\nSenderismo eta ingurumeneko laguntza teknikoa\nFederazioak mendi-ibilietako eta ingurumeneko teknikariak ditu gai horiei buruzko edozein zalantza argitzeko. Zerbitzu horien helburua da bidexken homologazioan eta ingurumen aholkularitzan klubek dituzten beharrei erantzutea.\nBazkideak berritzeko eta alta emateko epeak, nola federatu, abantailak, ekitaldiak eta mendi-irteerak… Ohiko zalantzei erantzuten die.\nZER DA LOTME K.K?\nLasarte-Oria Trail Ingurumen Elkartea Kirol Kluba (LOTME K.K.) Lasarte-Oria Trail kirol-kluba da, eta, ezagutzen gaituztenez, gehienak mendira begira daude. Gipuzkoako Mendi Federazioan(GMF) eta Euskadiko Mendi Federazioan (EMF) eta Espainiako Mendi Federazioan (FEDME) afiliatuta gaude.\nBAZKIDE EGIN NAITEKE?\nBai. LOTME K.K. sexu bereizirik, adinik edo ideologiarik ez duten pertsona guztientzat dago zabalik.\nNOIZ EGIN DEZAKET ETA ZENBAT BALIO DU?BAZKIDE\nNahi duenak 2021eko abenduaren 1etik 2022ko martxoaren 1era arte egin dezake bazkide. Egun horretatik aurrera, bazkide berriak ez dira onartuko hurrengo hartze-kanpainara arte. Prezioa urtean 15 euro da, banakakoa, eta 20 euro urtean, familiakoa.\nZER URRATS EGITEN DITUT BAZKIDE EGITEKO?\nOso erraza da. Lehenik, aurretiko izen-ematea egin behar duzu, Lasarte-Oria Trail-eko bazkide egiteko (esteka orri honetan). Baliozkotuta dagoenean, zurekin harremanetan jarriko gara kuota sartzeko, eta klubeko kide izango zara.\nLOTME K.K-rekin federatzea.\nMENDIAN FEDERATU BEHAR DUT.ZUEK EGITEN DIDAZUE KUDEAKETA?\nJakina. Federazioko kide den mendiko klub baten bidez federazioaren lizentzia tramitatzea ezinbestekoa da. Nahi duzun espezialitatean federatuko zaitugu. Mendi-ibiliak, BTT, eski alpinoa, snow eta, nahi baduzu, aurrez izena emateko unean egin dezakezu, eta, hala, denbora aurrezten duzu.\nZER ABANTAILA DITU FEDERATZEAK?\nHamaika arrazoi daude. Federatu atalean azalduko dizugu.\nNOIZTIK FEDERATU NAITEKE?\nBazkide egin eta federatu nahi baduzu, urte osoan egin ahal izango duzu. Kontuan hartu behar duzu lizentziak urteko indarraldia duela, urtarrilaren 1etik abenduaren 31ra bitartekoa ez bada fede ematea.Kasu horretan, martxoaren 1etik aurrera bazkide berrien alta onartzen bada.\nGogoan izan bazkide gisa izena emateko epea martxoaren 1ean bukatuko dela.\nNOLA JASOTZEN DUT NIRE FEDERATU-ETA BAZKIDE TXARTELA?\nBazkide-txartela birtuala da. Klubaren aplikazioan eskuratu ahal izango duzu. Federazioaren txartela txartel fisikoa da, eta zure etxera bidaliko dizugu posta ziurtatuaren bidez, aurreinskripzioan eman duzun helbidera.\nZER JARDUERA EGITEN DITUZUE\nKlubaren eta mendi zaleen ekitaldi nagusia irailean izango da, Lasarte-Oriako Mendi Festa, 2022an laugarren edizioa beteko duena. Hainbat mendi-ibilaldi ere antolatzen ditugu urtean zehar, bazkideentzat eta bazkide ez direnentzat.\nInformazio hori klubaren kanal ofizialetan ematen da, sare sozialetan (Facebook, Instagram), webgunean, posta elektronikoan eta abarretan. Ibilaldi horiek harrera ona izaten dute, prezio murriztuan autobusa, bazkaria eta eguneko asegurua sartzen baitira. Gainera, asteburuetan taldeka geldituko gara, mailaren arabera, WhatsAppen bidez.\nNORK EMAN DEZAKE IZENA JARDUERETAN?\nNahi duenak eman dezake izena, baina, jakina, gure bazkide eta bazkideek eta bazkide federatuak prezio merkeagoa dute eta lehentasuna inskripzioetan.\nElkartzearen abantaila gehiago\nBADAGO BESTE ABANTAILARIK?\nAskoz abantaila gehiago daude, besteak beste, prezio esklusiboak klubeko arropetan, esfortzu-probetan, ekokardiogrametan, kirol-elikaduran, masajistetan, fisioterapeutetan eta osteopatetan.\nNOLA ESKURADITZAKET DESKONTUAK ETA KLUBEKO ZERBITZUAK?\nKlubaren aplikazio ofizialak aukera ematen die bazkide guztiei arropa erosteko, esfortzu-probak eta masajistak erreserbatzeko eta fitxara eta datu pertsonaletara sartzeko. Oraindik zalantzak edo galderak badituzu, gogoratu beti jarri ahal izango zarela gurekin harremanetan telefonoz edo posta elektronikoz. Ahalik eta lasterren erantzungo dizugu. Betiere, mendian korrika egiten ari ez bagara eta naturarekiko zaletasuna badugu.


NOLA ORAIDANIK BEHAR DUGUN, GEROKO BEGIRA EGON GABE, ONTASUNEAN IRAUTERA ETA PERSEBERATZERA ENSEIATU\n296 Behin ere makhurtu gabe, saihetserat ere aldaratu gabe, bide onari eta arthezari bethi ongi eta artez iarraikitzea: berthutean, prestutasunean eta obra onetan fineraiño eta finean, bethi fin eta finko egoitea eta irautea, deitzen da gehien herrietan eta hitzkuntzetan perseberantzea.\nEta perseberatze haur, berthutean eta ontasunean fineraiño eta finean iraute haur, da Iainkoaren donua eta emaitza: Iainkoa beraganik baizen bertzetarik ezin datekeiena. Hala erraiten du Konzillioak: Munus perseverantiae aliunde haberi non potest, nisi ab eo qui potens est eum qui stat statuere ut perseveranter stet, et eum qui cadit, restituere (Trid. sess. 6, cap. 13). Eta arrazoiña emaiten du San Tomasek: Perseverantia indiget non solum dono habitualis gratiae, sed etiam gratuito Dei auxilio, conservantis hominen usque ad finem vitae. Quia liberum arbitrium de se est flexibile (S. Thom. I p., q. 137, art. 4): Nola gizonaren borondatea, alde batera eta bertzera itzultzeko baita libre: borondate libre hunek, kontrako aldera itzuli gabe, eta harat erori gabe egoiteko, behar du Iainkoaren garaziaren eta faborearen habea eta sostengua, eta bai perseberantziaren indarra eta donua ere. Hala emaiten du aditzera San Agustinek: Firmissime tenendum est, neminem, etiam baptismatis gratia renovatum, idoneum esse ad superandas diaboli insidias, et ad vincendas carnis concupiscentias, nisi per quotidianum adiutorium Dei, perseverantiam bonae conversationis acceperit (Aug. lib. de Eccles. dogmat. cap. 25, tom. 3): Fintki eta duda gabe sinhesten dugu, eta sinhetsi behar da, eztela nehor ere asko sendo eta ez botheretsu, deabruaren enganamenduen eta haragiaren gutizien garaitzeko, egun guztiaz Iainkoa bera lagunduz, perseberantziaren donua errezibitzen duela baizen.\nEtsaiak, mundua, deabrua eta haragia bortitz; naturaleza flako, borondatea onera eta gaixtora libre, bietara iokatzen, eta haragiaren arauaz gaixtora iokatzenago. Ezta beraz irauterik etz ez fermo eta fintko egoiterik, Iainkoak berak edukitzen eta sostengatzen gaituela baizen.\n297 Bi perseberatze-molde, bi iraute-suerte erran ahal diteke edireiten direla gure artean. Bata da zenbait denboratakoa, zenbait denboraz ontasunean iraunez gero, eta bekhaturik egin gabe egonez gero, azken finean edo finera hurbiltzean faltatzen duena. Hura da lapitzaren gaiñean ereiten den hazia bezala: sortzen da ongi, baiña nola ezpaitu errorik egiten, fite ihartzen da. Hala dira bada iende thaillu batzuk ere: hasten dira ongi, ordea eztira aitzinatzen: den traburik ttipienean behaztopa, kanabera bezala, malgu eta plega; kamaleona bezan batetan mutha, finean firmetasunik ez, hoberenean falta.\nEdireiten da Vipera daritzan sierpe bat, gaixtoa eta pozointsua (Plin. de Natur. hist. lib. 8 cap. 39). Eta hartzaz erraiten du Pliniok egotzten duela neguan bere pozoiña eta lurrean barrena ehortzen duela; baiña gero udan pozoin berriarekin, are lehena baiño gaixtoagoarekin agertzen dela. Hala dirudi bada egiten duela eritasunean, garizuman, edo zenbait trabaillutan eta egitekotan denean, bekhatutik apartatzen denak ere. Senda arteiño, garizumaren edo trabailluaren negua iragan arteiño, pozoiña utzten du. Baiña gero, uda dathorrenean, senda dadinean, garizuma iragan denean, finean, bere gogara iar dadinean, berriz bere pozoiña hartzen du, bere leheneko bekhatura bihurtzen da. Haur da bihurgune gaixtoa, denbora gutiz ontasunean irautea eta perseberatzea; eta guztia ongi kontatzera, deus guti balio duena.\nBigarren iraute eta perseberatze-moldea da azken finekoa; lehen zer izan baita ere, azken finean, ontasunean, prestutasunean eta berthutean perseberatzea, irautea eta hartan akhabatzea.\nSan Agustinek eztu konturik egiten aitzineko perseberantziaz eta irauteaz, finera baiño lehen, edo finean berean, fina finatu gabe finatzen denaz. Potius habuit perseverantiam unius anni fidelis, et quantum infra excogitari potest, si donec moreretur fideliter vixit, quam multorum annorum, si exiguum ante mortem a fidei stabilitate defecit (Aug. lib. 2 de domo pertrac. c. 1. Tom. 7). Azken urthean, heriotzeko aitzinean denbora aphur batez ongi bizitzen denak, eta gero hiltzen denean bekhaturik gabe gerthatzen denak, erran ahal diteke duela behar den perseberantzia eta firmetasuna, eta ez aitzinetik anhitz urthez ongi eta prestuki bizi izan denak, baldin hiltzerakoan edo hiltzen denean faltatzen badu.\n298 Aaron sazerdote handiaren beztidurak, behereko bazterrean inguru, zituen mingrana pintatuak. Mingranak, bertze fruituek eztutena, badu koroa iduri bat. Bada koroa hura nahi zuen Iainkoak eman zekion sazerdotearen beztidurari ez hastean eta ez erdian, baiña bazterrean, oinetan, akhabatzean. Zeren akhabatzeari dagoka koroa eta ez hasteari.\nGaldegin zeraukaten egun batez Diogenes Filosofo handi hari ea zergatik hain zahartuz gero etzuen pausatzen? Etzen estudiatzetik eta irakurzetik gelditzen? Eta ihardetsi zuen: thema baten gaiñean, garaikarrean, laster egiten duenak, eztu xedera eta marrara hurbildu hurran denean ezansiatu behar eta baratu. Aitzitik, orduan behar du permatuago eta enplegatuago, hartaraz gero garaitia bertzek eraman eztiazon, eta anarteraiñoko trabaillua ere gal eztezan. Hala bada nik ere (dio Diogenek) orai xedera, bizitzearen bazterrera eta adinaren finera hurbildu naizenean, eztut gelditu behar eta ez ezantsiatu.\nBaiña orai behar dut lasterrago abiatu, fintkiago permatu eta denbora hobekiago enplegatu. Zeren bertzela benturaz thema gal nezake, leheneko laster eginaz eta estudiatuaz eznuke probetxurik. Haur da Iondone Paulok ere erraiten duena: Sic currite ut comprehendatis (1 Cor. 9). Egizue laster, atrapa dezakezuen bezala.\nEta hunela, laster egite eta atrapatze haur, fineraino eta finean, azken pontuan eta partitzean bekhaturik gabe gerthatze haur, erraiten du San Agustinek dela Iainkoaren donua eta emaitza, Iainkoaren liberaltasuna: eta nori emanen zaikan eta nori ez, Iainkoa beraganik baizen ezin iakin ditekeiena.\nBeraz, beldur garela behar dugu bizi, behatuki ibili eta geure indarrean baiño, Iainkoaren faborean fidatzenago garela, humiltasun handi batekin othoitzetan iarri, nahi gaituen sostengatu, erortzetik begiratu, eta bekhaturik gabe gauden batez, beregana deitu eta thiratu. Zeren ontasunean azken fineraiño iraute haur, nehork ere bere buruz ezin merezi dezakeien donua bada ere, ordea guztiarekin ere, egin behar du bat bederak bere aldetik ahal dagiena, merezi ahal baillezake bezala. Zeren gure othoitz guztien enzutera eta konplitzera obligatzen ezpada ere Iainkoa, ordea gaiñerakoan prestik dago ahala egiten duenari heltzeko, iabetzeko eta eskuaren emaiteko.\n299 Hala emaiten du aditzera Errege Davitek: Prope est Dominus omnibus invocantibus eum, omnibus invocantibus eum in veritate (Ps. 144). Hurbil dagote Iainkoa zinez eta egiaz gomendatzen eta fabore eskatzen zaizkon guztiei. Eta nahi du eska gakitzan, eta are lehia gakitzan, eta lehenbiziko ezean eta errefusean eztezagun etsi, baiña athal ondoan dagoen eskalea bezala, erdiets arteino, gauden buthoituak.\nEta orobat da noiznahi den, gauaren erdian ere, eskatzea. Zeren Iainkoa baithan ezta ez orenik, eta ez aldarte gaitzik, munduko iendetan ohi den bezala. Haren baithan muga guztiak eta oren guztiak dira bat, bethi da nehor ongi ethorria. Beraz hunelatan zintki eta fintki, maiz eta lehiatuki, behar gatzaitza azken fineko iraupenaren eta perseberatzeko donuaren eskatu: eta hunetan geure ahal guztiaz permatu eta bulharka iarri. Zeren azken fineko perseberantzia da gakhoa, hura da gora behera guztia, hartan dago garaita eta biktoria. Hura gabe leheneko obra onek deus guti balio dute. Zeren iraganak iragan, azken finean nolako garen behatzen du Iainkoak: eta orduan edireiten gaituen arauaz, emaiten deraku sekulako zorthea, ona edo gaixtoa.\nEta ontasunean iraute haur, perseberatzea, oraidanik behar da hartu eta eduki, eta ez geroko esperantzan utzi eta largatu. Zeren azken fineko aitzin hartan irauten eta perseberatzen duenak, perseberatzen ohi du komunzki azken finean berean ere.\n300 Ordea, ezkaitu ez izitu behar azken fineraiñoko, edo gareinoko trabaillu aphur batek; hartzaz zeruko loria, hain gauza handia, erdiesten denaz geroztik. Zeren Iondone Paulok dioen bezala: Non sunt condignae passiones huius temporis ad futuram gloriam quae revelabitur in nobis. Hemengo neke-trabaillu guztiak, gehiago balira ere, eztira zeruko loriaren erdiesteko merezient, eztira asko, eztira deus harekin konparaturik. Beraz hunelatan eztugu bizi gareiñoko trabaillu aphur haur sobera etsi behar. Aitzitik, desiratu behar genduke lizen handiago eta iraun lezan gehiago. Hala desiratzen zuten lehenagoko sainduek; eta halatan desira hura hala izanez, eman zerauen Iainkoak hain loria handia.\nHalako batez mintzo dela, erraiten du Spiritu Sainduak: Consummatus in brevi explevit tempora multa (Sap. 4). Denbora gutiz bizi izan bazen ere, guti hartan egin zuen anhitz. Zeren hartan baitzuen aitzinerat ere ongi egiteko gogo eta borondate, eta borondate harekin hail baitzen. Hala erraiten da halaber gaixtoez ere denbora gutiz egin zutela anhitz: eta denbora gutiz eta laburrez egin zituzten bekhatuakgatik emaiten zaiela gaztigu luzea eta sekulakoa. Zeren denboran izan baziren ere labur, ordea bekhatu egiteko gogoan, borondatean eta desiran, izan baitziren luze.\nBada nola gaixtoek baitute gogo eta borondate, aitzinerat ere bere gaixtakerietan egoiteko eta bizitzeko: hala onek dute halaber ontasunean aitzina iragaiteko eta hartan fineraiño eta finean irauteko eta perseberatzeko.\nEta ezta ez, ez deusgatik, munduak, deabruak edo haragiak kontra aphur bat eginagatik, utzi behar perseberatzea eta aitzinerat iragaitea, ezta hargatik gibelat bihurtu behar.\nItsasoan dabiltzanak, tormentak hartuagatik, kontrako haizeak ioagatik, eztira berehala errendatzen, eta ez bihotz hilduak eta etsituak iartzen; eztira portuan sar arteino laxatzen eta ez ezansiatzen, anarteraiño bethi on dadukate, bethi enseiatzen eta permatzen dira. Hala behar dugu bada guk ere permatu, eta parabisuko bidean iaikitzen zaizkigun tormentak eta kontrak benzuturik, hango portuan sartzera enseiatu eta ez anarteraiño errendatu eta ez amaiñatu. Eztugu ximinoak bezala egin behar: eltzaurraren iateko desiros delarik, kanpoko azalaren hautsteko nekeagatik, utzten baitu barreneko mamia dastatu gabe.\n301 Giristino fina ezta ez berehala lehenbiziko okhasinoan eta tentamenduan erortzen; ezta lehenbiziko inkontruan behaztopatzen, eta ez izitzen. Aitzitik, orduan defendatzeko eta ihardesteko, pitztenago, permatzenago eta finkatzenago da.\nSu ttipia, kandela-argia, haize gutik iraungitzen du, baiña su handia, ikhatztobia, haize handiarekin, handitzenago eta sendotzenago da; hala bada, debozino ttipia, ezbaieko gogoa, eta ontenzione flakoa ere, edozein tentamendurekin, okhasino gutirekin, haize aphur batekin, iraungitzen da. Baiña debozino handia, intenzione fina, berthutean erroak eginik dagoena, okhasino handiekin, haize nahasiekin eta tentamenduekin fintzenago eta handitzenago da.\nOrdea, erraiten denean ezen azken fineraiño eztirela giristino onak eta finak baratzen, zabartzen eta ez gelditzen; ezta ez aditzen lehenbiziko hastetik akhabatzeraiño, gaztetik zahartzeraiño, behin ere eta nehoiz ere bekhaturik egin gabe egoiten direla. Zeren Salomonek dioen bezala: Septies in die cadit iustus (Prov. 24). Den iustuena ere, egunean zazpitan erortzen da, zenbait bekhatu benialetan bedere behaztopatzen da. Baiña aditzen da ezen bekhatu bat egiten duenean, hartarik berehala, hartan guti pausaturik ilkitzen dela, eta iltkirik azken finean bekhaturik gabe gerthatzen dela.\nBatzuek hartzen dute gogo eta borondate, zenbait denboraz bedere, bekhaturik egin gabe egoiteko. Zeren halako naturaleza du bekhatuak, non uste baitut ezen eztela nehor ere, gaixtoago bada ere, bere gaixtakeriak unhatzen eztuenik eta bertze bizitze molde bati lotzea desiratzen eztuenik. Ordea bat ere, eta nehoiz ere, bekhaturik egin gabe egoiteko gogo deliberatua, perseberatzeko firmetasuna, geroko utzten dute.\nBadu gure Gero hunek hemen ere bere etxalekhua eta ostatua. Bada baldin izanen bada firmetasunik gero, behar da perseberatzera eta firme egoitera enseiatu orai. Aitzineko obra onak eta perseberantzia dira ondoko fin onaren eta perseberantziaren bidea eta seiñalea. Iaiki eta eror dabillanaren bizitzea, bizitze perilosa da, guztiz ere, baldin eroririk denbora gehiago egiten badu iaikirik baiño: nola komunzki gerthatzen ohi baita gure baithan.\nAgian aste batez edo biaz egoiten gara bekhaturik egin gabe; baiña urthe batez eta hamarrez bekhatutan. Badakigu gaixtakerian pensatzen, irauten eta perseberatzen, baina ez ontasunean. Eta badio San Agustinek ezen hunela bekhatutan egoiteak eta perseberatzeak, haserretzenago duela Iainkoa, bekhatu egiteak berak baiño. Non enim qui peccaverit, sed qui in peccatis perseveraverit, odibilis et abominabilis erit Deo (Aug. serm. 58 de temp. Tom. 10).\n302 Ebakitzen duzunean zuhaitz bat, eta berriz hartarik urt-umeak edo adarrak sortzen direnean, ageri da etzenduela osoki eta ondotik ebaki, gelditu zela zenbait erro eta zain.\nHalaber zauria ere behin sendatutzat utziz gero, berehala gaizkoatzen denean, badirudi gelditu zela zenbait kutsu, zenbait narrio, etzela ongi sendatu. Hala bada behin bekhatutarik sendatuz gero, berehala eritzen eta hetara bihurtzen denean, badirudi gelditu zela zenbait kutsu, zenbait narrio, etzela ongi sendatu. Hala bada behin bekhatutarik sendatuz gero, berehala eritzen eta hetara bihurtzen denean, badirudi gelditu zela zenbait erro, zenbait bekhatu egiteko gogo; etzela ongi sendatu eta ez garbitu, etzuela apartatzera fintki deliberatu.\nEgia da ordea ongi garbitu eta sendatuagatik ere, gertha dakidikaio berriz likitstera, eritzera eta bekhatu egitera. Zeren bekhatuaren erroa eta zimendua libertatea da: eta libertateak behin utzi duena, berriz har dezake.\nBaiña guztiarekin ere, behin eror eta berriz iaiki ibiltzea seiñale gaixtoa da, eta gure galgarria.\nUnus aedificans et unus destruens, quid prodest illis, nisi labor? (Eccli. 34). Batek egin eta batek desegin, zer probetxu, trabaillua baizen? Bada halaber zer probetxu da, behin iaikitzeaz, baldin berriz erortzen bada, eta eroririk dagoela eta datzala, gelditzen bada? Zer probetxu da bide luzeari lotzeaz, gogo duen lekhura heltzen ezpada? Zer probetxu, untziak betherik eta kargaturik bela ongi egiteaz, baldin portura baiño lehen edo portuan galtzen bada? Zer probetxu etxearen hasteaz, akhabatzen ezpada? Ezta asko ongi hastea, akhabatu behar da. Iudas ongi hasi zen, baiña gaizki akhabatu. Loten emaztea ere Aingiruaren manuaren konplitzen ongi hasi zen, Sodomatik iltki zen, ordea gibelat behatzeaz, galdu zen; hargatik gatz bihurtu zen. Eta gatz bihurtze hunen gaiñean erraiten du Glosak: Sal est condimentum ciborum: et ideo uxor Lot respiciens retro, versa est in statuam salis, quia punitio eius dat condimentum sapientiae poenitentibus ne ad pristina peccata revertantur (Lyran. in cap. 19 Gen.). Gatzak du indar eta berthute ianhariei gozo eta zaphore emaiteko, eta bai aitzinerat ere iraun arazitzeko. Eta halatan, gibelat behatzeaz, gatz bihurtu zen: emazte hark eta hari eman zeikan gaztiguak, erakusten derauku eztugula gibelat behatu behar, eta ez lehen utzi ditugun bekhatuetarat bihurtu. Halatan erraiten deraku Iainkoak berak: Memento uxoris Lot (Luc. 17). Orhoit gaitezilla Loten emazteaz, zentza gaitezilla haren baithan, hari gerthatu zeikana gertha eztakigun, eta haren gatz hartzaz gaziturik bezala, bekhatutan ustelzetik begira gaitezin.\n303 Ezta gibelat behatu behar, zeren hala behatzeaz izatu da gaizki heldu denik. Bada exenplo bat, edo elhe bat, elkhar hil nahi zuten batzuen artean gerthatua. Hasi ziren bi gizon ezpata kolpeka: eta batak, maliziosago baitzen, erran zioen bertzeari:\nHola, hola, bihoa hortik zure gibelean dagoen gizon hori, eznaiz ni biaren kontra hari. Orduan ustez ezen egiaz mintzo zen, behatu zuen gibelat, eta bitarte hartan, eman zioen bere bethea, eman zioen zafadarrako eder bat. Hala egiten deraue bada deabruak ere gibelat, leheneko bizitze gaixtorat behatzen dutenei, eta bihurtzen direnei ere.\nNemo mittens manum ad aratrum et respiciens retro, aptus est regno Dei (Lc. 9). Gibelat beha dagoela, golde nabarretan hari dena, ezta zeruko erresumaren erdiesteko gai, eta ez on (dio gure Iainkoak). Arator respiciens retro facit sulcum tortuosum aut inutilem: sic accipiens melioris vitae statum, eta habens affectum redeundi ad pristinum statum ineptus est regno adipiscendo (Lyran. in cap. 9 Luc). Golde nabarretan, edo golde-pikoetan, lur lantzen eta aphaintzen gibelat beha dagoela hari denak, hildoa makhur eginen du, ezta hura goldelari on izanen.\n304 Badira lan batzuk eta obra batzuk, aitzinerat, gibelerat, saihetserat, edo norat nahi den beha dagoela eginagatik, ezpaita antsia, nola baita iatea, edatea, mintzatzea. Baiña badira berriz bertze batzuk, nola baitira eskiribatzea, pintatzea, iostea, golde nabarren eta arhen ere haritzea, ezpaitira ongi egiten, bethi kontu edukitzen dela eta aitzinerat artez behatzen dela baizen. Hala da bada zeruko erresuma ere: baldin erdietsiko bada, artez ibili behar da, aitzina ioan behar da, ezta gibelat, leheneko bekhatuetara behatu behar, eta ez bihurtu. Zeren bihurtzekotz, probetxu guti da, lehen egin den guztiaz.\nErhoa da behin garzeletik itzuriz gero, berriz bihurtu nahi dena: eta bai behin bide batetan arrobatu dutenean, berriz handik iragan nahi dena ere. Halakoak, animalia adimendurik eztuenak baiño adimendu gutiago du. Zeren animaliak, bere adimendu gabearekin ere, eztira lehen gaizki heldu diren lekhura berriz bihurtzen, baiña bai bekhatorea bihurtzen da. Hunen gaiñean erraiten du Iondone Petrik: Melius enim erat illi non cognoscere viam iustitiae, quam post cognitionem retrorsum converti (2 Petr 2). Hobe zukeien egiazko bidea iakin gabe egon, iakinez gero gibelat bihurtu baiño. Hala emaiten du aditzera San Lukas Ebanjelistak ere: Novissima autem eius erunt peiora prioribus (Luc. 11). Behin deabrua spiritualki, edo korporalki, bereganik atheraz gero, bere faltaz, berriz sartzera utzten duena, gaizkiago da orduan, bigarren hartan, lehenbizikoan baiño; perilosago da azken hutsa, lehena baiño: azkenak lehena ahantzten du.\nHunen arauaz abisatu zuen paralitiko sendatua ere, bere sendatzailleak: Ecce sanus factus es, iam noli peccare, ne tibi deterius aliquid contingat (Io. 5). Badakusazu sendatu zarela, begira bada berriz eritzetik, zerbait are lehen baiño gaizkiago gertha eztakizun. Zeren gaixto da eritasuna, baiña gaixtoago berretura. Gaixto da zauria, baiña gaixtoago gaizkoadura. Gaixto da kofesatu gabe egoitea, baiña aldez gaixtoago kofesatu ditutzun bekhatuetara bihurtzea. Bigarrren bihurtze eta erortze hura gaitziago zaika Iainkoari lehenbizikoa baiño.\nEzagutzagabetasun handia da eta ingrat izaitea, Iainkoari kofesatzean eta handik kanpoan, zeure orazinoetan eta othoitzetan hanbat promes eginez gero, eta hekin batean zeure bekhatuen barkhamendua eta bertzerik ere anhitz garazia, fabore, eta ontasun erdietsiz gero, promesak hautsirik, berriz leheneko maiña gaixtoetara bihurtzea, hanbat obligazino, eskergaixtoaz pagatzea.\n305 Hain da handi eta itsusi bigarren bekhatua, behin barkhatuz gero, berriz egiten dena, non hark bere ingrat-tasunaz, leheneko bekhatu barkhatuak ere bihurtzen bezala baititu (Vide S. Thom. 3 p. q. 88, art. 2 in corp.). Eta ezta miretsteko. Zeren bigarren bihurtze hark, leheneko bekhatu barkhatuak ere erraberritzen, gogora ekhartzen eta pitzten bezala baititu. Eta hala iustiziak ere, behin azotatua, bigarren atrapaduran, bortitzkiago gaztigatzen du.\nBehin utzi zuen bekhatura berriz bihurtzen dena, konparatzen du Spiritu Sainduak bere okha egina iaten duen orarekin. Sicut canis qui revertitur ad vomitum, sic imprudens qui iterat stultitiam suam (Prov. 26). Eta Iondone Petrik, are gehiago konparatzen du halakoa lohira hidoiztatzera bihurtzen den urdearekin. Canis reversus ad vomitum, et sus lota in voluntabro luti (2 Pt. 2). Hain da gauza hatsa, likitsa, higuiña eta nardagarria, or baten bere okha eginaren eta ahotik egotziaren berriz iretsten ikhustea, non baldin Spiritu Sainduak berak usatu ezpalu konparazino hunez, ezpainintzen ni aiphatzera ere ausartuko. Baiña erraiten du Spiritu Sainduak, derragun beraz guk ere. Behin bekhatua kofesatu, ahotik egotzi, eta berriz hartara bihurtzera, bere okha eginaren beraren iretstea bezala dela. Zeren okha hura zein lizun eta urde den, are baita lizunago eta urdeago bekhatua.\nBeraz hunelatan ezta leheneko bekhatuetara bihurtu behar, eta ez behin garbituz gero berriz likitstu ere. Aitzitik dagigun eta derragun, esposak bezala: Lavi pedes meos, quomodo inquinabo illos? Expoliavi me tunica mea, quomodo induar illa? (Cant. 5). Oiñak garbituitut, nola bada likitstukoitut? Athorra erauntzi dut, nola bada iauntziko dut?\n306 Kofesatu ondoan, munduak, deabruak edo haragiak berriz bekhatu egitera, eta leheneko estatuan, egoitzan, etzauntzan eta tokian iartzera akhometatzen zaituztenean, ihardetsi behar zeneraukaie: Nolatan ahal daidiket nik hori? Garbituitut neure oiñak, nola bada likitstukoitut? Erauntzi dut behin athorra lohia, nola bada berriz iauntziko dut? Biluzi naiz behin aztura gaixto guztietarik, nola bada berriz beztituko naiz? Utzi ditut behin, nola bada berriz hartukoitut? Edo berriz hartzekotz, zertako utzi behar nituen? Si poenitens es, noli facere; si facis, certe poenitens non es, dio San Agustinek (Aug. lib. de vera et falsa poenitentia). Baldin bazara penitent, baldin lehen eginaz damu baduzu, eztagizula gehiago, zeren baldin egiten baduzu, ageri da etzarela penitent, eztuzula lehenaz damu.\nDiferentzia handia da salbatzen direnen eta salbatzen eztirenen artean: eta diferentzia haur eztago ez guztia bekhatu egitean edo ez egitean. Zeren salbatzen direnetarik, batzuek egin zuten noizbait bedere bekhatu: Iondone Petrik, Iondone Paulok, Magdalenak, eta bai bertze anhitzek ere. Baiña diferentzia dago behin edo berriz bekhatu egitera gerthatuagatik, heken fite utztean, eta behin utziz gero, ez hetara berriz bihurtzean. Hala edireiten da lehenagoko sainduak, zenbait bekhatutan erori baziren ere, fite iaiki zirela, eta behin iaikiz gero, etzirela gehiago erori, eta ez bere leheneko bekhatuetara eta ez bertzetara bihurtu. Hala egin behar dugu bada guk ere. Qui secutus es peccantem, sequere poenitentem (In vita Sancti Ambrosii). Baldin oraiñokoan iarraiki bagatzaizte sainduei bekhatu egitean, iarraiki behar gatzaizte halaber bekhatuen utztean, eta behin utziz gero, ez berriz hetara bihurtzean.\nFineraino eta finean perseberatzen duena, izanen da salbatua eta ongi zortheatua. Qui autem perseveraverit usque in finem, hic salvus erit (Mt. 10). Bertze guztiak deus guti dira, finak darama koroa, akhabatzean kantatzen da loria.\nBeraz fin hari, eta akhabatzeko loria hari begia edukirik, hareraiño, eta han, behar dugu, egun beretik, geroko begira egon gabe, bekhaturik gabe egoitera enseiatu. Hartarakotzat orai eskuen artean darabiltzagun bekhatuak urrikimendu handi batekin kofesaturik eta utzirik, aitzinerat gehiago egitetik begiratzen garela. Zeren halatan erdietsiko dugu orai perseberantziaren donua eta gero azken finean arimen salbamendua, sekulako loria.


Mendizabal okindegia itxita - Soraluze - Plaentxia.eus\nMendizabal okindegia itxita\nUbane Madera Zangitu 2020-11-20 16:23\nHerritar bat okindegira sartzeko zain. Argazkia: artxiboa.\nGaur, barikua, eta bihar, zapatua, itxita izango da Mendizabal okindegia. Langile batek koronabirusean positibo eman du; gainerako guztiek, berriz, negatibo. Hala ere, saltokia desinfektatu egin beharra dute zabaldu ahal izateko. Berez, hori eginda, bihar saltokia zabaltzeko baimena duten, baina, erabaki dute bihar ere ez dutela zabalduko, prebentzioz.\nDisgustu handiarekin eta diru-galerak izan arren, domekara arte itxita izango da Mendizabal okindegia.\nAtzo arratsaldean, eguena, bertako langile batek koronabirusean positibo eman zuen. Gainerako langile guztiek egin dituzte probak eta guztiek eman dute negatibo. Gainera, positibo eman duen langilea lehenagotik ere etxean zegoen, badaezpada. Eta berak ez du ogirik egiten.\nHala ere, positibo bat detektatu dutenez eta okindegia saltokia denez, zabaldu aurretik, guztia desinfektatu egin behar dute, legez. Ugazabek erabaki dute desinfektatu arren ere, domekara arte okindegia itxita mantentzea, prebentzioz.\nOgia izango da\nMendizabal itxita egongo den arren, Leire Mendizabalek, ugazabetako batek azpimarratu nahi du herrian ez dela ogirik faltako: “Bolintxorenean, Txuritxun, Arizaganean, belardendan etaTxurrukan ogia egongo da; eurekin berba egingo dut, herritarrei ogirik falta ez izateko. Horrez gain, Gabolatseko Amparo saltokiak abisatu du berak ere izango duela ogia behar duenarentzat ”.


Piramideak: text, images, music, video | Glogster EDU - Interactive multimedia posters\nOinarriak zentroa badu, zentrotik kuspidera doan lerroa piramidearen ardatza da. Ardatza oinarriarekiko perpendikularra duena piramide zuzena da; bestela, piramide zeiharra da. Oinarria poligono erregularra bada eta piramidea zuzena bada, piramide erregularra da.\nPiramidea gorputz geometrikoa da, oinarritzat poligono bat duena, eta poligono horren erpinak goiko beste erpin bati lotzen zaio, piramidearen kuspideari hain zuzen ere; alboetako aurpegiak triangeluak dira.\nOinarria triangelu bat bada, piramidea triangeluarra dela esaten da; oinarria laukizuzena bada, piramidea lauangeluarra dela esaten da, etab. Hau da, oinarrian duen poligono-motak piramidearen izena osatzen du.Piramide batek honako elementuak ditu:- Aurpegiak: aurpegietako bat, oinarria, poligono bat da; gainerakoak, alboetako aurpegiak, triangeluak dira.- Ertzak eta erpinak.\nOrigami - Piramidea


Harrera beroa jaso du Elkarrekin-Together film dokumentalak • ZUZEU\nElkarrekin-Together film dokumentala –\nAtzo gauean estreinatu zen Elkarrekin-Together, Victoria Eugenia Antzokian ospatu zen Euskal Zinema eta ETBren Galan. Film dokumentalak harrera beroa izan zuen, proiekzioa amaitu ondoren bertaratu zirenek eskainitako minututik gorako txalo zaparradak berretsi zuen bezala.\nMigueltxo Molinak, Pablo Iraburuk eta Igor Otxoak zuzendutako lanak Albaolak gidatutako espedizioak Mainen, AEBren ekialdeko kostan, historiaren zirrikituak arakatzen egindako egonaldia jasotzen du, euskal balezaleek XVI. mendean AEBetako ekialdeko kostan utzitako arrastoen bila.\nEstreinaldiaren ondoren, beste hiru emanaldi izango dira Donostiako Zinemaldian. Lehena, gaur bertan (22:45, Trueban); bihar, hilak 28, berriro ere Trueban izango da ikusgai, 18:15ean. Azkena, berriz, ostiralean izango da, hilak 29, 16:00etan Principen. Hiru emanaldiak amaitu ondoren, zuzendari eta protagonistekin solasaldiak izango dira.\nLotura honetan aurkituko duzue sarrerak erosteko argibideak.\nElkarrekin-Together; Donostiako Zinemaldia; Albaola; Arena Comunicación, film dokumentala, Txalap.ART


Hankyung Business (Hego Korea) - Bilbao Metropoli-30\nBilbao Metropoli-30 > Kanpoko irudiaren sustapena > Hankyung Business (Hego Korea)\nHankyung Business aldizkari korearraren ordezkaritza bat Bilbora etorri da Bilbao Metropoli-30eko zuzendari nagusiari elkarrizketa egitera, Bilbao Metropolitarraren suspertze-prozesuari buruzko informazio gehiago lortzeko.\nHankyung Business astero argitaratzen den ekonomiari buruzko aldizkari bat da. 1995ean sortu zen, eta “Korea Economic Daily” delakoak argitaratu zuen. Argitapena Koreako industria-gerrikoko hiriei eta haien suspertzeari buruzko erreportaje berezia prestatzen ari da. Artikulua, besteak beste, Bilbori eta Malmöri buruzkoa izango da. Izan ere, hiri horiek krisi handia eta beherakada ekonomikoa jasan izan zituzten, eta, ondoren, eraldatu eta suspertu egin ziren. Helburua adibideak bilatzea da, betiere, Koreako manufaktura-hirietako egungo krisiari konponbidea emateko. Izan ere, hiri horiek beste krisi bati egiten ari zaie aurre, bai eta eskualde-mailako atzeraldi ekonomiko bati ere.\nLurralde Antolamendurako Ikasketen Institutua (Hego Korea)


Arkeologia Museoak ‘Galdutako altxorraren bila. Kalte konponezina gure ondarearentzat’ erakusketa aurkeztu du – KULTUR SHAREA\nErakusketarekin batera, objektu arkeologikoak ustekabean aurkituz gero zer egin behar den azaltzeko liburuxka ere aurkeztu dute.\nGasteizeko Bibat-Arkeologia Museoan paratu dute Galdutako altxorraren bila. Kalte konponezina gure ondarearentzat izeneko erakusketa. Gaur aurkeztu du Arabako Aldundiak Objektu arkeologikoak ustekabean aurkitzea. Zer egin behar dut? izeneko eskuliburuarekin batera. Biak ala biak Kultura eta Kirol Sailaren mendeko Museo eta Arkeologia Zerbitzuak garatu ditu.\nErakusketa eta liburuxkaren bidez, “gure herrialdean metal detektagailuen erabiltzaileen kontrolik gabeko jarduerek ondare arkeologikoari eragiten dizkioten kalte larriak ezagutarazi nahi dira”, adierazi du Ana del Val Kultura eta Kirol foru diputatuak. Horretaz gain, “herritarrak kontzientziatzeko eta inplikatzeko mekanismoak indartzen lagundu nahi dute, kultura ondarearen defentsan eta babesean”.\nDel Valen arabera, “azken aldian, urtean salaketa bat jartzetik ia dozena bat salatzera igaro gara 2020an, gehienak aztarnategi arkeologikoetan baimendu gabeko pertsonek metal detektagailuak erabili dituztelako”. Ekintza horiek ondarea suntsitzen laguntzen dutela dio, eta horregatik “jardun behar dugu eta jarduten ari gara, ez bakarrik legea aplikatuz, baita herritarren pedagogia eginez ere”.\nErakusketan nabarmendu nahi dute diziplina arkeologikoa ez dela soilik pieza politak berreskuratzera bideratutako zientzia, baizik eta iraganeko gizarteak nolakoak izan ziren ezagutzen laguntzen duten hainbat prozedura dituela, orainera iritsi diren eta batez ere lurpean kontserbatzen diren aztarnei esker.\n“Iragan hori deskodetzeko, objektuak bezain garrantzitsuak dira lurperatuta dauden estratuak, eta bi elementu horien arteko loturak ematen du informazioaren emaria”, adierazi du diputatuak.\nBestalde, liburuxkan azaltzen da zer egin beharko litzatekeen norbaitek ondasun arkeologikoren bat Araban aurkituko balu, baita lurra mugitzeagatik agertu bada ere, eta gomendatzen da metalen detektagailurik ez erostea baldin eta asmoa jarduera horretara bideratzea bada, indarrean dagoen legedia gogoraraziz.\nMusika, zirkua, antzerkia eta bertsoa biltzen dituen egitaraua prestatu dute Ondarroan Aste Santurako\nClara Rus, Maddi Barber eta Nagore Ezeiza zinemagileak aukeratu dituzte Noka Mentoring programan


Turroiak: zaporeak, prezioak eta kaloriak aukeran | Revista - Part 3\nErosketa Gida : Hauxe da turroirik onena?\n[Pág. 1] Turroiak: zaporeak, prezioak eta kaloriak aukeran\n[Pág. 2] Turroia, gramoz gramo\n[Pág. 3] Hauxe da turroirik onena?\n[Pág. 4] Nola aurreztu % 50 baino gehiago turroietan\nPublicado en la edición impresa de 2012ko abendua\nver la edición impresa de 2012ko abendua\nHauxe da turroirik onena?\nAukera ugari izaten den lekuan, nahasmen pixka bat ere sor daiteke, zer bai, zer ez… Eta dirua tartean denean, ondorio desegokiak ere ekar ditzake. Gerta daiteke behar baino gehiago erostea -“zalantzak eraginda”- edo behar baino gutxiago -“bat hautatu eta kito!” – edo okerrekoa hautatzea. Hori dela eta, erosten hasi aurretik, zenbait alderdiri buruz pentsatzea komeni da. Adibidez, zenbat pertsonak jango duten turroia, zein diren haien beharrak eta gustuak, opari bat izango den edo, beste gauza guztien gainetik aurreztea den garrantzitsuena. Norentzat izango den jakitea oso lagungarria gerta daitekeenez turroia hautatzerakoan, honako zerrenda hau egin dugu guk.\nTurroia elikagai gozoa da berez, baina badira bereziki gozoak direnak ere. Gozotik aritu zaleak direnek hiru txokolateko turroia (EROSKI) hauta dezakete edo brownie pralinéa (La Casa). Gehienean 300 gramoko barratan saltzen dituzte, baina badira txikiagoak ere (200 g).\nBarraren prezioa: 2 eta 5 euro artean.\nKiloaren prezioa: 6,70 eta 16,70 euro artean.\nErrazioaren prezioa: 0,20 eta 0,50 euro artean.\nHaurrak txokolatezaleak izaten dira bereziki, eta galletazaleak ere bai. Eta, horrexegatik, zenbait markak galleta mota jakinak (Oreo, Maria, Chiquilín) erantsi dizkiete turroiei osagaien artean… eta txokolatea ere bai! Berrikuntzen artean, Lacasitos turroia (La casa) aipa liteke, zeinak hamabi pilulatxo baitakartza zorro batean Urte zaharreko kanpaiekin jateko. Kaloria gutxien ematen dutenak, dena den, oinarrizkoenak dira: Basic Turroia txokolate kurruskatsuarekin (EROSKI), zeinak 181 Kcal ematen baititu 100 gramo bakoitzeko eta Sucharden klasikoa (Kraft), 184 Kcal dituena 100 gramo bakoitzeko. Azken hori 285 gramoko barran saltzen da, eta ez da egokia glutenarekiko intolerantzia dutenentzat, gari zatiak ditu eta.\nPrezioak: 1,50 eta 3 euro artean.\nTurroia ere sartu da berrikuntzen aroan, eta gozogintzan erabiltzen diren osagai eta baliabidez hornitu dute. Testura berriak agertu dira (hostopil gisakoak) eta zapore berriak ere bai (ananarena, esaterako). Gauza berrien zaleak direnek hortxe daukate Anana pralinéa, hostopilaz eta esne-gainez egina (La casa) eta Esne konfiturazko turroia (Nestlè). Batzuk 200 gramoko barratan saltzen dituzte eta besteak 300 gramokotan\nBarraren prezioa: 3 eta 5 euro artean.\nKiloaren prezioa: 10 eta 16,70 euro artean.\nErrazioaren prezioa: 0,30 eta 0,50 euro artean.\nTurroiak opari ezin egokiagoak dira Eguberrietarako, eta enpresa eta lantoki batzuetan oparitu egiten dizkiete langileei. Halakoetan, jakina, ezin izaten da jakin hartzaile bakoitzak zer maite duen, eta, horrexegatik, betiko turroien alde egitea da seguruena, eta eskuz egindako turroi guriak edo gogorrak hautatzea, markona motako almendrak % 67 edo gehiago dituztenak. Almendra mota hori jotzen da gailentzat, zapore eta kalitate apartak dituelako eta klima eta zainketa bereziak behar dituelako osotara umotzeko. Hona hemen proposamen batzuk: Xixonako eta Alacanteko 1880 turroia (bere burua aurkeztean, munduko garestiena dela dio, ) eta EROSKIren SeleQtia turroia, gogorra eta guria, aurrekoen antzekoa kalitate-ezaugarrietan, baina merkeagoa.\nBarraren prezioa: 4 eta 10 euro artean.\nKiloaren prezioa: 13,40 eta 33,40 euro artean.\nErrazioaren prezioa: 0,40 eta 1 euro artean.\nAskorik gastatu gabe gozatzeko\nAurrezteko beharra nagusitzen denean ere, badago non aukeratua eta zerekin gozatua. Aukerarik onenak Basic turroiak dira (EROSKIrenak), guriak eta gogorrak: lehenbizikoek % 64 dute almendra eta bigarrenek % 60; beste aukera on bat Turroi frutaduna (EROSKI), kalitate gorenekoa.\nBarraren prezioa: 1,50 eta 2,50 euro artean.\nKiloaren prezioa: 5 eta 8,40 euro artean.\nErrazioaren prezioa: 0,15 eta 0,25 euro artean.\nTurroi bereziak, behar bereziak dituzten pertsonentzat\nBadira glutenik gabeko turroiak, zeliakoek jateko modukoak. Etiketa berezi bat ageri dute horiek guztiek ontzian, erosleek jakin dezaten glutenik gabeak direla. Diabetikoentzat, aldiz, oso aukera gutxi daude turroietan; oso garbi eduki behar da guztiek izaten dutela azukrea, erantsia ez bada osagaiek berez dutena. Egokienak, beraz, azukre erantsirik gabeak dira: Sannia turroi inperiala (EROSKI), zeinak 0,4 gramo azukre baizik ez baititu 200 gramo bakoitzeko, eta Gorringo txigortuzko turroia (EROSKI eta Delaviuda), zeina antzera baitabil (0,5 g/200 g). Desegokienak edo gutxien komeni zaizkienak, berriz, Almendra kremazko turroiak dira, 200 gramo bakoitzeko 2,6 gramo azukre izaten dute eta.\nBarraren prezioa: 2,50 eta 4,50 euro artean.\nKiloaren prezioa: 12,50 eta 22,50 euro artean.\nErrazioaren prezioa: 0,40 eta 0,70 euro artean.\nGuztien gustua egiteko\nZenbaitetan ez da erraza izaten bat hautatzea. Gerta daiteke etxean buru adina aburu izatea, eta bakoitzari gauza bat gustatzea, edo norberak gutizia berezia izatea bat eta beste probatzeko. Garai batean barra oso bat erosi behar izaten zen bakoitzetik, baina orain badira ontzi berean hainbat mota eta zaporetako turroiak biltzen dituzten formatuak ere (guriak, gogorrak, gorringozkoak, frutadunak, txokolatezkoak…). Hona hemen adibide batzuk: SeleQtia aukera (EROSKI), El Almendro askotarikoa eta Sannia aukera (EROSKI), azken hori azukre erantsirik gabea.\nPaketearen prezioa: 4 eta 4,50 euro artean.\nKiloaren prezioa: 13,40 eta 15 euro artean.\nErrazioaren prezioa: 0,40 eta 0,45 euro artean.\nJoan aurreko orrira: « Turroia, gramoz gramo\nIr a la página siguiente Nola aurreztu % 50 baino gehiago turroietan »


Martin Ugalde Kultur Parkea » Emakume gorputzetik bertsoaren plazara\nEmakume gorputzetik bertsoaren plazara\n2019-06-06\t/ Martin Ugalde Kultur Parkea\nEmakume gorputzetik bertsoaren plazara sartzeak ekarri dituen ajeez eta aldaketez aritu dira Martin Ugalde foroan Uxue Alberdi, Miren Artetxe, Nerea Ibarzabal eta Jone Uria, Lorea Agirrek gidatuta.Beste hitzordu bat atzo, Martin Ugalde Foroan, eta aretoa goraino beteta. Gaia: Emakumeak bertso munduan. Menderakuntzaren eta ahalduntzearen erradiografia bat. Bertsolaritza hegi horretatik aztertu berri du Uxue Alberdik Kontrako eztarritik liburuan; egun kantuan ari diren hamabost emakume bertsolariren testigantzak bildu, eta haien plazako jarduna azpiratzeko bideak atera ditu argitara. Horiek ardatz, bertsoaren plaza publikora emakume gorputzetik ateratzean bizitakoez, zapalkuntzez eta ahalduntzerako egindako bideaz aritu ziren atzo Alberdi bera, Miren Artetxe, Nerea Ibarzabal eta Jone Uria.\nFeminismoaren teoriak oinarri, 22 azpiratze mekanismo zerrendatu ditu Alberdik liburuan. Bana nabarmentzeko eskatuta, «denak» esan zuen bizkor Ibarzabalek; «autoexijentzia suntsitzailea»-ri egin zion azpimarra gero. «Kanpotik datorrenean bortxa, estrategia bat pentsatu dezakezu, baina, barrutik etorrita, autosuntsitzailea da». Merezimendu faltaren puntua hainbestetan agertu izanak kezkatu duela aitortu zuen Uriak. Eta, finean, «biolentzia horiek denak elkarreraginean» daudela gehitu Artetxek.\nberriaelkaremakumeakfeminismoageneroaLorea AgirreMartin Ugalde Foroauxue alberdi\nMartin Ugalde foroan, emakumeak bertso munduan


COVID-19: Damoklesen ezpata gainean du ikasturteak - UPV/EHU\nCOVID-19: Damoklesen ezpata gainean du ikasturteak\nBi aste falta dira ikasturtea hasteko eta ikasgeletarako itzulera ziurgabetasunez lepo dago. Gaixotasunak Prebenitu eta Kontrolatzeko Europako Zentroaren arabera (aurrerantzean, ECDPC), Europan, COVID-19aren intzidentzia handiena duten eskualdeak Espainiako autonomia erkidego hauek dira: Aragoi, Errioxa, Euskadi, Gaztela eta Leon, Katalunia, Madril eta Nafarroa.\nECDPCren txostenaren arabera, 152,7 kasu metatu dira azken hamalau egunetan 100.000 biztanleko Espainia bere osoan hartuta, baina aipatu erkidegoetan kopurua handiagoa da. Egoera horrek, jakina, zeharo kezkatuta dauzka familiak, irakasleen kidegoa eta hezkuntzako agintariak.\nAutonomia erkidegoetako hezkuntzako agintariek ikasgeletara seguru itzultzeko gidak edo protokoloak egin dituzte, eta lasaitasun mezuak zabaldu dituzte behin eta berriz. Aipatu protokoloek, funtsean, Osasun eta Hezkuntza eta Lanbide Heziketa ministerioen gomendioak hartzen dituzte barnean, pasa den ekainean eman zirenak, eta beste herrialde batzuetan erabili direnen antzekoak dira.\nEsaterako, hauek aipatzen dira: higienea, pertsonarteko distantzia zaintzea (eta ondorioz, edukiera murriztea), ordutegiak egokitzea, ikasgelak eta instalazioak aireztatzea, musukoa erabiltzea, bizikidetza azpitaldeak (burbuilak) sortzea, aire zabalean jardutea, zentroak garbitu eta desinfektatzea, etab. Ikastetxean kasuren bat agertzen denerako jardunbidea ere aipatzen da. Dena dela, neurri horiek beteko badira, ezinbestean behar dira baliabide gehiago, irakasle eta azpiegiturei dagokienez.\nBalizko egoera sorta bat kontuan hartu bada ere, proposatu diren neurriak pandemiaren hedapena kontrolpean dagoenean aplikatzeko pentsatuta daude.\nAlabaina, ECDPCren datuek agerian uzten dutenez, Espainian, batik bat aipatu autonomia erkidegoetan, koronabirusa ekaina amaieran (ministerioen agiria argitaratu zenean) baino hedatuago dago. Ziur aski, horregatik ez da kontuan hartu COVID-19aren intzidentzia portaera arauak finkatzeko garaian, intzidentzia zein, arau batzuk edo besteak ezartzeko. (Ikus galeria, 1. argazkia)\nAzken bi astetan jakinarazitako COVID-19 kasuak 100.000 biztanleko. Abuztuaren 20an eguneratua. European Centre for Disease Prevention and Control\nZientziako, ekonomiako eta bestelako komunikabideak, oro har, ikasgeletarako itzulera ahalik eta presentzialena izatearen alde daude, baina han-hemen ikasturtea hasi ahala, gero eta aldagai garrantzitsuagoa ari da bihurtzen birusak populazioan zenbateko hedapena duen.\nAste honetan bertan, Nature aldizkariak horretan egiten zuen azpimarra, zioenez, pandemiaren hedapen komunitarioa txikia bada soilik izango baita segurua ikastetxeen irekiera. Horrenbestez, zehaztapena egin behar da, zer den hedapen txikia, eta zer handia.\nHarvard Unibertsitateko (AEB) Harvard Global Health Institute eta Edmond J. Safra Center for Ethics erakundeek Estatu Batuetako konderriak COVID-19aren intzidentziaren arabera sailkatzeko proposamena egin zuten uztailean, beste irizpide gehigarri batzuk ere baliatuta. (ikus galeria, 2. argazkia)\nHarvard Unibertsitatearen agiri orientatzaile horretan, pandemia aldian hezkuntza maila guztien jarduna zer-nolakoa izan behar den zehazten da, presentziala edo etxetikoa, kutsatzeen intzidentzia maila desberdinak kontuan hartuta, eta agintariek egoera egoki kudeatzeko hartu behar dituzten neurriak zerrendatzen dira. Harvard’s Edmond J. Safra Center and the Harvard Global Health Institute.\nSailkapen horretan lau maila bereizi dira: berdea, horia, laranja eta gorria, arrisku txikienekotik handienekora. Halaber, maila bakoitzean jarduera sorta bat proposatu dute. Bada, maila gorria 100.000 biztanleko egunean 25 kasu baino gehiagoko intzidentzia izateari dagokio, eta egoera horretan etxetiko ikaskuntza eta ikasle nahiz irakasleak etxetik jardutea proposatzen da. Esan ditugun autonomia erkidego horietan gainditu egin da zifra hori pasa den astean.\nZiur aski, beste prozedura batzuk diseinatu ahal dira, arrisku handieneko baldintzak zein liratekeen jakiteko. Jakina, herrialde bakoitzak kutsatze berriak hautematen egindako ahalegina gorabehera, baremo bat edo bestea erabili ahalko da: hori bai, adierazle objektibo eta gardenak erabili behar dira arrisku mailak finkatzeko eta eskolatze estrategia mailon arabera erabakitzeko. Horrela jardun behar da irakasleek eta familiek konfiantza izan dezaten ikastetxeek irakaskuntza eta ikaskuntza ahalik eta baldintza onenetan egiteko behar diren bermeak egiaz eskaintzen dituztela.\nAmaitzeko, bi ohar. Lehena, langile zaurgarriei buruzkoa. Irakasle urtetsuak ditugunez, eta osasun arazoak izaten direnez maiz, SARS-CoV-2arekiko esposizioarengatiko lan arriskuak prebenitzeko, berrikusi egin behar lirateke Osasun Ministerioak proposatutako neurriak. Azken batean, adin txikiko haurrekin gela batean egonda askoz ere handiagoa da balizko kutsatzailearekiko esposizioa, esaterako, saltokietan baino, azken horietan edukiera mugatuta baitago. Ez dirudi zentzuzkoa denik irakasle batek ikasgelan duen arriskua eta pertsona sintomadunekin lan ez egiteari loturiko arrisku komunitarioa alderatzea.\nTest gehiago eta kontaktuen jarraipen handiago\nBigarren oharra PCR probak eta kontaktuen jarraipena egiteko eta horiek isolatzeko egiturak indartzearen premiazkotasunari buruzkoa da. Egitura hori zenbat eta ahaltsuagoa izan, orduan eta aukera gehiago dago pandemiaren hedapena kontrolpean eduki eta ikastetxeetan funtzionamendu normala edo ia normala ahalbidetzeko. Izan ere, ikastetxeak funtsezkoak dira gizarte ehunean, harreman sare desberdinek topo egiten duten nodoak baitira; beraz, ikasleak diagnostiko programa masiboen itu nagusia izan behar lirateke.\nDatorren asteak erabakigarriak izango dira. Damoklesen ezpata –COVID-19aren hazkunde bizkorra– du gainean 2020-2021 ikasturteak. Agintariek hainbat neurri dauzkate eskura (mikrokonfinamenduak, mugikortasun debekuak, etab.) hedapena gerarazteko, are murrizteko ere. Funtsezkoa da, hortaz, ahalik eta proba diagnostiko gehien egitea, eta esparru egokietan. Agintariek irmo eta zalantzarik gabe jardutea behar da, eta baliabide gehiago bideratzea. Horrela ez bada, ezpata jausi eta belaunaldi oso baten prestakuntza larri kaltetuta geratuko da. Eta ezin dezakegu inola ere onartu.\nInprimatu COVID-19: Damoklesen ezpata gainean du ikasturteak


Ingurune Fisikoa — Baltistan Fundazioa\nBaltistango ingurune fisikoa oso menditsua da. Mendi eta glaziar handiek eta Indo edo Shyok bezalako ibaiek osatzen duten argazki miragarria abenturazale, mendizale, zientzilari eta bidaiarien jomuga izan da mendetan zehar.\nGilgit-Baltistanen, Gilgit hiriburutik ez oso urruti, Lurreko hiru mendikate garaienek egiten dute bat: Himalaia, Karakorum eta Hindu-Kush. Indiar eta Euroasiar plaka tektonikoen talkaren ondorioz sortutako presio ikaragarrien eraginpean sortu ziren menditzarrak bizirik diraute plaka biek mugitzen jarraitzen dutelako gaur egun ere. Aktibitate sismikoa oso bizia da eta bertako glaziarretan sortzen diren ibai handien eta uharren jarduera higatzaileak, gune biziki ezegonkor bihurtzen dute lurraldea. Lurrikarak, Katxemirako 2005ekoa adibidez, eta ur eta harkaitz emari handiek sorturiko hondamendiak, bertako biztanleak ohikotasunez jasan behar izaten dituzten egoera tamalgarriak dira.\nAktibitate geologiko handiko lurraldea izateaz gain, lurrean glaziar gehien dituena da polo biak bazterturik. Gainera, Ibai handiek zeharkatzen dute, Indo kasu, Txinan jaio eta Indiako iparraldea zeharkatuz Pakistanen sartzen dena Himalaia eta Karakorum medikateetatik urak jaso ondoren. Horregatik esan daiteke Gilgit-Baltistan dela Pakistango biztanleek duten ur erreserba handiena, nahiz eta bertakoek ezin aprobetxamendurik jaso aberastasun honetatik, azpiegitura egokien gabeziagatik.\nBaltistan Karakorum mendikatearen magaletan kokatzen da, Asiako eta lurreko mendi lerro handienetako batean, non aurki ditzakegun planetako zortzimilako mendien arteko lau, eta garaiera horretara iritsi ez arren edertasun bereko beste hainbat mendi.\nIzena India eta Txina arteko merkataritza ibilbidean kokatzen den Karakorum Passetik (5.179 m.) hartua dela dirudi, eta “harri edo harkaitz beltzak” esan nahi du. Askok uste dute Karakorum mendikatea Himalaiaren zati bat dela, baina ikuspegi geografikotik Indo Ibaiak sortzen duen luebaki handiak berezitako bi mendikate desberdin dira.\nKarakorumek 500km-ko luzera du, mendebaldean Batura mediguneak mugatzen du eta Ekialdean berriz Saser izenekoak. Shyok eta Indo ibaiek bereizten dute Punjabetik, eta Shaksgam ibaiak iparraldean Kun Lun mendigunearekin duen muga da. Sistemaren erdigunean, Baltoron hain zuzen, daude kokatuta mendikateko punta garaiena, K-2 piramide ikaragarria, eta glaziar bilgune amaiera gabearen inguruan Gasherbrum (I eta II) eta Broad Peak zortzimilakoak, eta Mitre Peak, Chogolisa eta harri eta izotzezko dozenaka dorre. Zehazkiago esanaz, Karakorum Handia deitutako gunean lurreko 30 mendi garaienetatik 10 aurki ditzakegu eta 70 inguru zazpimilako punta nagusi eta bigarren mailakoak batuta.\nDuen garaiera, eta muturreko gordintasuna, klima gogorra eta orografia kontuan hartuta, auzo Himalaiak baino askoz biztanle gutxiago ditu. Diotenez, Baltistango hiriburua, Skardu, Alexandro Handiak berak sortu zuen eta hasiera batean behintzat Iskandaria izenaz bataiatua izan zen. Jakinekoa da Marco Polo berak Karakorum zeharkatu behar izan zuela Txinatik Katxemirara joateko, izan ere, Skardu geraleku garrantzitsua zen India, Txina eta Erdiko Asia zeharkatzen zuten karabanentzat. Srinagarretik, Katxemiran, karabanen bideak iparraldera egiten zuen eta Burzil Pass-a gaindituz Skardura iristen ziren Astore zeharkatuz. Ondoren Indo ibaia jarraitu baino ez zuten egin behar Gilgitera iristeko. Badakigu ere bi jesuitak zeharkatu zutela Karakorum mendikatea. Ippolito Desideri aitak Karakorum zeharkatu zuen Delhitik Llasara joateko eta baliteke Espinaba jesuitak ere Mustagh lepoa gainditu izatea 1760an.\nBeranduago Godfrey Thomas Vignek Baltistan, Ladakh eta Katxemirara bidaiatu zuen 1835/38 urteetan, Chogo Lungma glaziarrera iritsi zen eta Saltoro Ibarrean gora egin zuen Saltoro Passen bila.\nBaina lurralde haietan barneratu zen lehen esploratzaile europarra H.H. Goldwin Austen izan zen. Survey of India konpainiarentzat lanean 1861ean Baltoro glaziarra eta K2ren inguruak aztertu zituen. Haren bideari jarritu zitzaizkion Conway, Abruzzoetako dukea, Longstaff, eta XX. Mendearen hasieran Fanny Bullock Workman eta bere senarra William Hunter Workman. Seguru asko, Fanny Bullock Workman emakumeen aldarrikapenak mendi hauetara eraman zuen lehen emakumea izan zen. Emakumeen garaiera errekorra lortu zuen 7.000 metro inguruan, eta Siachen glaziarra esploratzen ari zirela emakumeentzat boto eskubidea eskatzen zuen aldizkari bat zabaldu zuen 6.400 metroko garaieran. Senarrak egindako argazkia oso ezaguna egin zen hainbat girotan. Sir Francis Younghusband britainiar ofiziala 1889an ibili zen inguru haietan eta Muztagh Pass igarobidea gainditu zuen lehen europarra izan zen. 1910-1920 hamarkadan Filippo de Filippi italiarra, eta Herbeherear diplomatiko Philipis Cristiann Visser eta emazte Jenny Van´t Viser-Hooft izan ziren esplorazio lanetan ibili zirenak beste batzuen artean.\nHaien guztien eskutik jaso zuten informazioa gerora, 1930, 1940 eta 1950eko hamarkadetan mendi garai haiek igotzen saiatu ziren aurreneko espedizioek. 1945. urtera arte inork ez zuen 7.500 metrotik gorako mendirik igo mendigune honetan. Pixkanaka joango gara aurreneko espedizio haien historia aletzen.\nGaur egun, ehunka mendizale eta eskalatzaile ibiltzen dira denboraldi bakoitzean Baltoron gora eta behera, batzuk gailur handienetara bidean, beste batzuk inon diren granitozko dorre ederrenen bila (Trangoko multzoa, Amin Brakk, Changui Tower, Latok, Shipton Spire, Baintha Brakk, etab.), eta gehienak paraje ikusgarri horiek zeharkatzeko plazer hutsez.\nMendizale ausart eta prestatuenek ez dute etsi Baltistango bost zortzimilakoak bide desberdinetatik igo arte, eta honekin aski ez, gaur egun askoz erronka gogorragoak ari dira gainditzen iraganeko espedizio astunak bazter utzita. Egun bide zailenetatik igotzen dira alpetar estiloan, eta hau gutxi balitz neguan igotzeko saioak ohikoagoak dira erronkak are zailagoak bihurtezko.\nZortzi mila metrotik gorako mendi hauetara egindako lehen igoera saiakerak joan den mendeko bigarren erdikoak dira, guztiak 1953 eta 1958 bitartean izan baitziren gaindituak.\nK-2 edo Chogori (8.611)\nLurreko bigarren mendi garaiena da eta ez zen gainditua izan 1954ra arte, Ardito Desiok zuzendutako espedio italiarreko kide L. Lacedelli eta A. Compagnonik zapaldu zutenean. Garaipenak tentsio ikaragarriak eragin zituen espediozioko kideen artean eta Italian bertan, mendipunta garaitu zuen bikotearen eta W.Bonatti eta Mahdi zamaketariak osatzen zutenaren artean izan ziren gaizki ulertuengatik, azken bi hauek estalperik gabe lo egin behar izan baitzuten 8.000 metrotik gora, eta ozta-ozta bizirik ateratzea lortu bazuten ere, ondorio ozpinduek luze iraun baitzuten taldekideen artean eta italiar jendartean.\nNanga Parbat (8.125)\nMendi hiltzailea ezizenez ezaguna espedizio austriar-alemaniar batek gainditu zuen lehen aldiz 1953an. Herman Buhlek amaitu zuen espedizio guztiaren lana tontorra bakarka eta oxigenorik gabe erdietsiz. Jaitsiera ez zen erraza izan baina behe-kanpalekura iristea lortu zuen. Neguko lehen igoaldia Alex Txikon, Alí Sadpara eta Simone Morok lortu zuten Tamara Lunger metro batzuk beherago geratu zen bitartean.\nBroad Peak (8.047)\nK3 bezala ere ezaguna, K2tik gertu dagoen tontorra da, eta Baltoro glaziarraren amaieran aurki dezakegu Gorwin Austen glaziarra sortzen den tokian bertan, Concordia izenez ezagutzen den zirkoa itxiz. 1957an garaitu zuten lehen aldiz H. Buhl, K. Diemberger, F. Wintersteller M. Schmuckek. K2a bezala Txina eta Pakistanen arteko mugan dago. Neguko lehen igoera poloniar espedizio batek lortu zuen bere kideetatik lau tontor gainean ezartzea lortuz.\nGasherbrum I edo Hidden Peak (8.068)\nHau ere Pakistan eta Txinaren arteko mugan, 1958an garaitu zuten lehen aldiz P. Schoening eta A. Kauffman iparramerikarrek. Neguko lehen igoera A. Bielecki eta J. Golabek osatutako bikote poloniarrai zor diogu. Lorpenaren egun beren desagertu ziren betiko mendia garaitu nahirik G. Göschl, C. Hählen eta Nissar Hussain mendizale baltiarra, Sadparan, Skardutik gertu jaioa.\nGasherbrum II o K4 (8.035)\n1956an espedizio austriar batek garaitua. S.Larch, F. Moravec eta H. Willempartek zapaldu zuten tontorra. Erraz samartzat hartzen den mendia euskal mendizale batzuen hilobia izan d; Antton Ibargurenek 1989an menditik jaisterakoan bizitza galdu zuen eroriko baten ondoriz eta Felix Iñurrategi, 2000 urteko uztailaren 28an hil zen rapelatzen ari zen soka hautsi ondoren. Felixen lagunek Felix Iñurrategi-Baltistan Fundazioa sortu zuten haren omenez, eta 2001etik hona Hushe Ibarreko biztanleen ongizatearen alde ari dira lanean. Neguko lehen igoera 2011ko otsailean lortu zuten S. Moro, D. Urubko eta C. Richardsek.\n8.000 metrotara iritsi gabe handienenak bezain eskalada zirraragarriak dituzten mendien zerrenda amaigabea da. Edertasun pare gabeko mendiak non-nahi aurki daitezke: Trango, Laila peak, Masherbrum, Paju, Chogolisa edo Saltoro edozein mendizaleren jakinmina pizten duten mendiak izanik, ez dira maiz igotzen, agian duten zailtasun teknikoagatik, edo nork daki, ez dutelako 8.000 metroen muga gainditzen. Honegatik, inoiz igo gabeko tontorren zerrenda luzea da oraindik.\nBaina orain arte azaldutako guztia ez zatekeen posible izango tokiko gidarien ezagutza eta lan sakrifikatua barik, zeintzuk bizkarrean zama ikaragarriak hartuta, ia erroparik gabe eta seguritatea eta ongizatea bermatzen zieten baliabiderik gabe, mendeetan zehar lanean aritu baitziren oso gutxiren truke, euren bizitza arriskuan jarriz baina kirol edota zientzia espedizioen arrakastak ahalbidetuz.